text:
Icyo wakora kugira ngo ugire ibyishimo mu muryango
Mukomere ku masezerano mwagiranye mushyingiranwa
Umugore: “namaze igihe mbona umugabo wanjye Michael atakinyitayeho, kandi atagaragariza urugwiro abana bacu. * Yatangiye guhinduka tukimara kugira interineti, kandi nakekaga ko areba porunogarafiya kuri orudinateri. Ijoro rimwe abana bamaze kuryama, naramushimuje maze anyemerera ko yarebaga porunogarafiya kuri interineti. Nahise mbabara cyane. Siniyumvishaga ukuntu ibyo bintu byambaho. Nahise mutakariza icyizere, maze bigiye guhumira ku mirari nanjye mba mfite umukozi twakoranaga wari umaze igihe gito angaragariza ko ankunda.”
Umugabo: “mu minsi ishize umugore wanjye Maria yamfatanye ifoto nari narabitse muri orudinateri yacu, arantonganya cyane. Maze kumwemerera ko narebaga porunogarafiya kuri interineti, yararakaye cyane. Numvise mfite ikimwaro kandi nicuza icyo nabikoreye. Numvaga turi buhite dutana.”
URATEKEREZA ko Michael na Maria bari bafite ikihe kibazo? Ushobora gutekereza ko ikibazo cy’ingenzi Michael yari afite ari ukureba porunogarafiya. Nyamara nk’uko Michael yaje kubyibonera, mu by’ukuri iyo ngeso yagaragazaga ko yari afite ikindi kibazo gikomeye cyane. Ntiyari agikomeye ku ishyingiranwa rye. * Michael na Maria bakimara gushyingiranwa, bari biteze ko ubuzima bwabo buzarangwa n’urukundo ndetse n’ibindi bintu bishimishije. Ariko nk’uko bigenda ku miryango myinshi, uko igihe cyagendaga gihita, Michael na Maria bagiye bateshuka ku masezerano bagiranye bashyingiranwa, kandi byasaga n’aho nta wari ucyitaye ku wundi.
Ese waba wumva urukundo wakundaga uwo mwashakanye rugenda rukendera? Ese wifuza kugira icyo ukora kugira ngo uruhembere? Niba ari uko bimeze, ukeneye kumenya ibisubizo by’ibi bibazo bitatu: gukomera ku masezerano wagiranye n’uwo mwashakanye bisobanura iki? Ni ibihe bintu bishobora gutuma abashakanye badakomera ku masezerano bagiranye? Wakora iki kugira ngo urusheho gukomera ku masezerano wagiranye n’uwo mwashakanye?
Gukomera ku masezerano bisobanura iki?
Gukomera ku masezerano mu birebana n’ishyingiranwa wabisobanura ute? Abantu benshibashobora kuvuga ko gukomera kuri ayo masezerano biterwa n’uko ari inshingano. Urugero, umugabo n’umugore bashobora kwiyemeza kugumana bagirira abana babo cyangwa kubera ko batekereza ko ari inshingano bahawe n’Imana, yo yatangije ishyingiranwa (Itangiriro 2:22-24). Ni koko, izo ni impamvu nziza kandi zifasha abashyingiranywe kwihanganira ibihe biruhije. Ariko kugira ngo abashakanye bagire ibyishimo, bakwiriye kumva ko babana batabitewe gusa n’uko babisabwa n’amategeko.
Yehova Imana yashyizeho gahunda y’ishyingiranwa ashaka ko abashakanye bagira ibyishimo kandi bakanyurwa. Yashakaga ko umugabo ‘yishimira umugore [we]’ kandi umugore na we agakunda umugabo we ndetse akumva ko umugabo we amukunda nk’umubiri we bwite (Imigani 5:18; Abefeso 5:28). Kugira ngo umugabo n’umugore we bakundane bigeze aho, bagomba kwitoza kwizerana. Ikindi kintu cy’ingenzi cyane baba bakeneye, ni ukugirana ubucuti budashira. Iyo umugabo n’umugore we bizerana kandi bagakora uko bashoboye kugira ngo babe incuti magara, barushaho kwiyemeza kubana akaramata. Ibyo bituma urukundo rwabo rukomera cyane. Bibiliya ivuga ko ari nk’aho abo bantu babiri baba babaye “umubiri umwe.”—Matayo 19:5.
Ku bw’ibyo, gukomera ku masezerano y’ishyingiranwa twabigereranya na sima ifatanya amatafari y’inzu ikomeye cyane. Iyo sima iba igizwe n’ibintu bitandukanye. Aha twavuga nk’umucanga, sima, n’amazi. No gukomera ku masezerano mu birebana n’ishyingiranwa ni kimwe. Abashakanye baba bumva ko bagomba kubana, bakizerana kandi bakagirana ubucuti. Ni iki gishobora guhungabanya ubwo bumwe?
Ni ibihe bintu bishobora gutuma abashakanye badakomera ku masezerano bagiranye?
Gukomera ku masezerano birarushya kandi bisaba kwigomwa. Bisaba ko ugira ubushake bwo kwirengagiza ibyo wifuza, kugira ngo ushimishe uwo mwashakanye. Ariko kandi, abantu benshi babona ko gushyira mu gaciro ugakora ibyo undi muntu yifuza nta nyungu ubifitemo, bidasanzwe. Hari n’ababona ko nta wabyemera. Ariko noneho ibaze uti ‘ni abantu bangahe nzi bagira ubwikunde, bafite ishyingiranwa rirangwa n’ibyishimo? Ushobora gusubiza uti “niba banahari ni bake.” Kubera iki? Kubera ko umuntu wikunda ashobora kudakomera ku masezerano yagiranye n’uwo bashakanye mu gihe byaba bimusaba kugira ibyo yigomwa, cyane cyane iyo yumva nta nyungu ari buhite abibonamo. Iyo abashakanye badakomeye ku masezerano bagiranye, ubumwe bari bafitanye burayoyoka, nubwo baba baratangiye bakundana cyane.
Bibiliya ivuga ukuri iyo ivuga ko ishyingiranwa risaba imihati myinshi. Ivuga ko “umugabo washatse ahangayikishwa n’iby’isi, uko yakwemerwa n’umugore we,” kandi ko “umugore ufite umugabo ahangayikishwa n’iby’isi, uko yakwemerwa n’umugabo we” (1 Abakorinto 7:33, 34). Ikibabaje ni uko n’abashakanye badafite ingeso y’ubwikunde atari ko buri gihe bemera ko bagenzi babo bahangayitse, cyangwa ngo bahe agaciro ibyo abo bashakanye bigomwe. Iyo umugabo n’umugore badashimirana, ishyingiranwa ryabo rishobora kurushaho kubateza “imibabaro yo mu mubiri” itari ngombwa.—1 Abakorinto 7:28.
Niba wifuza ko ishyingiranwa ryawe ryihanganira ibihe biruhije kandi mu bihe byiza rigakomera, ukwiriye kubona ko ugomba kubana iteka n’uwo mwashakanye. Wakora iki kugira ngo ubyumve utyo, kandi se ni gute wafasha uwo mwashakanye gukomera ku masezerano mwagiranye?
Uko warushaho gukomera ku byo wiyemeje
Ikintu cy’ingenzi cyabigufashamo ni ugushyira mu bikorwa inama zo mu Ijambo ry’Imana, ari ryo Bibiliya. Nubigenza utyo, wowe n’uwo mwashakanye ‘bizabagirira umumaro’ (Yesaya 48:17). Reka dusuzume intambwe ebyiri z’ingirakamaro ushobora gutera.
1. Jya ushyira ishyingiranwa ryawe mu mwanya wa mbere.
Intumwa Pawulo yaranditse Abafilipi 1:10). Imana yita cyane ku byo umugabo n’umugore bagirirana. Umugabo uha agaciro umugore we, na we Imana izakamuha. Kandi umugore wubaha umugabo we ‘afite agaciro kenshi mu maso y’Imana.’—1 Petero 3:1-4, 7.ati ‘mumenye neza ibintu by’ingenzi kurusha ibindi’ (
Ese ishyingiranwa ryawe uriha agaciro kangana iki? Ubusanzwe iyo ikintu gifite agaciro kenshi, ukigenera igihe kirekire. Noneho ibaze uti “mu kwezi gushize namaranye igihe kingana iki n’uwo twashakanye? Ni ibihe bintu bigaragara nakoreye uwo twashakanye bimwereka ko nkimukunda cyane?” Niba waragennye igihe gito cyo kwita ku ishyingiranwa ryawe cyangwa ntunagire icyo uteganya, uwo mwashakanye ashobora kutemera ko ugikomeye ku masezerano mwagiranye.
Ese uwo mwashakanye abona ko ugikomeye ku masezerano mwagiranye? Ibyo wabitahura ute?
GERAGEZA GUKORA IBI BIKURIKIRA: Fata urupapuro wandike ibintu bitanu bikurikira: amafaranga, akazi, ishyingiranwa, imyidagaduro n’incuti. Noneho, genda ushyira inomero kuri urwo rutonde ukurikije ibyo utekereza ko ari byo uwo mwashakanye ashyira mu mwanya wa mbere. Saba uwo mwashakanye gukora urutonde nk’urwo akurikije ibyo ushyira mu mwanya wa mbere. Nimurangiza, umuhe urupapuro wanditseho, na we aguhe urwe. Niba uwo mwashakanye yumva ko utagenera ishyingiranwa ryanyu igihe n’imbaraga bihagije, muganire ku byo mushobora guhindura kugira ngo murusheho gukomera ku masezerano mwagiranye. Nanone ibaze uti “ni iki nakora kugira ngo ndusheho kwita ku byo uwo twashakanye akeneye?”
2. Irinde ubuhemu bw’uburyo bwose.
Yesu Kristo yaravuze ati “umuntu wese ukomeza kwitegereza umugore kugeza ubwo amwifuza, aba amaze gusambana na we mu mutima we” (Matayo 5:28). Iyo umuntu asambanye, aba yangije bikomeye ishyingiranwa. Ndetse na Bibiliya ivuga ko ibyo bishobora gutuma abashakanye batana (Matayo 5:32). Icyakora, amagambo ya Yesu tumaze kubona, agaragaza ko mbere y’uko umuntu asambana ashobora kuba amaranye igihe kirekire icyo cyifuzo kibi mu mutima. Kuba amaranye igihe kirekire icyo cyifuzo, ubwabyo ni ubuhemu.
Kugira ngo mukomere ku masezerano mwagiranye, mwiyemeze kutazigera mureba porunogarafiya. Porunogarafiya yangiza ishyingiranwa, nubwo abantu benshi babihakana. Zirikana uko umugore umwe yasobanuye uko yumvaga ameze kubera ko umugabo we yari afite ingeso yo kureba porunogarafiya. Yagize ati “umugabo wanjye avuga ko kureba porunogarafiyabituma turushaho kugaragarizanya urukundo. Nyamara bituma numva nta cyo maze, nkumva ko ntamuhagije. Iyo ayirebye ndarira simenye igihe nasinziriye.” Ese wavuga ko uwo mugabo akomeza ishyingiranwa rye cyangwa ararisenya? Ese utekereza ko afasha umugore we gukomera ku masezerano bagiranye? Ese afata umugore we nk’incuti ye magara?
Umugabo wizerwa witwaga Yobu yasobanuye ukuntu yari akomeye ku ishyingiranwa rye no ku mishyikirano yari afitanye n’Imana, ‘asezerana n’amaso ye.’ Yari yariyemeje ‘kutifuza umukobwa’ (Yobu 31:1). Ni gute wakwigana Yobu?
Uretse no kwirinda porunogarafiya, ukeneye kurinda umutima wawe kugirana ubucuti budakwiriye n’umuntu mudahuje igitsina. Mu by’ukuri, abantu benshi bumva ko kugirana agakungu n’abo badahuje igitsina nta cyo byatwara ishyingiranwa. Ariko Ijambo ry’Imana riduha umuburo ugira uti “umutima w’umuntu urusha ibintu byose gushukana, kandi ufite indwara ntiwizere gukira. Ni nde ushobora kuwumenya uko uri?”(Yeremiya 17:9). Ese umutima wawe ujya ugushuka? Ibaze uti “ese ni nde nitaho cyane? Ni uwo twashakanye cyangwa ni undi? Iyo uwo twashakanye ambwiye ko ngomba kugabanya imishyikirano ngirana na mugenzi wanjye tudahuje igitsina mbyifatamo nte? Ese ndarakara cyangwa nkora ibyo ambwiye nishimye?”
GERAGEZA GUKORA IBI BIKURIKIRA: Niwumva ukunze undi muntu utari uwo mwashakanye, ujye ugabanya imishyikirano mugirana, muganire ku bintu bya ngombwa gusa, bidafitanye isano no kugirana ubucuti bwihariye. Ntukibande ku bintu utekereza ko uwo muntu arusha uwo mwashakanye. Ahubwo ujye wibanda ku mico myiza y’uwo mwashakanye (Imigani 31:29). Jya wibuka impamvu yatumye umukunda. Ibaze uti “ese koko uwo twashakanye ntagifite ya mico, cyangwa ni uko nsigaye nyirengagiza?”
Jya ufata iya mbere
Michael na Maria twavuze mu ntangiriro z’iyi ngingo bafashe umwanzuro wo kugisha inama kugira ngo bakemure ibibazo bari bafite. Birumvikana ko kugisha inama ari intambwe ya mbere. Ariko igihe Michael na Maria bemeraga ko bashaka gukemura ibibazo byabo kandi bakagisha inama, bagaragaje ko bari bakomeye ku masezerano bagiranye bashyingiranwa. Nanone bagaragaje ko bashakaga gukora ibishoboka byose kugira ngo ishyingiranwa ryabo ribe ryiza.
Waba ubanye neza n’uwo mwashakanye cyangwa mufitanye ibibazo, uwo mwashakanye akeneye kumenya ko wiyemeje gukora uko ushoboye kugira ngo mubane neza. Ku bw’ibyo, tera intambwe za ngombwa zizatuma uwo mwashakanye yemera ko ushaka ko mubana neza. Ese uzabikora?
^ par. 3 Amazina yarahinduwe.
^ par. 5 Nubwo urugero rwatanzwe hano ari urw’umugabo warebaga porunogarafiya, n’umugore uyireba ashobora kudakomeza guha agaciro ishyingiranwa rye.
IBAZE UTI . . .
-
Ni ikihe kintu nagabanya ku byo nakoraga kugira ngo marane igihe n’uwo twashakanye?
-
Ni iki nakora kugira ngo nereke uwo twashakanye ko ngikomeye ku masezerano twagiranye?


c: text/html

text:
Yanditswe na Ndayisaba Jean de Dieu.
Abatuye mu kagari ka Mubumbano ko mu murenge wa Kagano muri Nyamasheke bavuga ko bari barishimiye ivuriro ry’ibanze bahawe ariko ngo bitewe n’uko rikora gacye mu kwezi ngo bongeye kujya bakora urugendo rw’amasaha abiri bajya kwivuriza mu wundi murenge. Ubuyobozi bw’akarere n’ubwo buzi iki kibazo ntibuvuga igihe nyakuri cyizakemukira.
Iri vuriro ry’ibanze rya Makoko ryubatse mu mudugudu wa Nyagashinge abaturage bavugako ricyubakwa bari bishimiye kwegerezwa ubuvuzi ariko baje gutungurwa n’imikorere yaryo.
Umuturage witwa Nyiranshuti Claudine ati “Bari bavuze ngo batwubakiye poste de sante hano i Makoko twishimira ko tuzajya tuvuriza abana hafi kuko byadusabaga kubajyana I Nyamasheke tukahasanga abantu benshi hakabamo n’abataha batavuwe kubera abantu babaye benshi”.
Naho Nyiramavugo Ildegalde we ati “Poste de sante ya hano muri Nyagashinge ntabwo ikora neza. Kuko ngo ku wa kabiri gusa niho baza kuvura. Kenshi na kenshi ni icyo kibazo tugira, ushobora kujya kuvuza umwana ukirirwa uhicaye ntugire umuganga ubona ugataha”.
Mu gihe hari abinubira ko iri vuriro ry’ibanze ridakora iminsi ihagije, hari n’abandi baturage bo bemeza ko n’uwo munsi umwe mu cyumweru ryakoragaho byahindutse ubu ritagikora burundu.
Uwitwa Mukankundiye Lea ati “Poste de sante yakoraga rimwe mu cyumweru ariko biza kugera aho barijujuta ngo nta muriro uhari, ubu ntabwo igikora”.
Naho undi witwa Emmanuel we agira ati” iyi ni poste baduhaye yo kwivurizaho, mbere yakoraga rimwe mu cyumweru ariko ubu bwo ntabwo igikora ntituzi ukuntu byagenze”.
Kuba iri vuriro ry’ibanze rya Makoko ridaha ubuvuzi abaturage batuye muri aka gace nk’uko byakagomye, bavuga ko byatumye bongera kujya bakora urugendo rurerure kugira ngo babone ubuvuzi kuko bibasaba kujya mu wundi murenge abandi bakajya i Nyamasheke, urugendo rubafata amasaha agera kuri abiri cyangwa ikiguzi cya moto ntikiborohere.
Nyiramavugo ati “Tujya mu Kazibira cyangwa ku Kinini cyangwa I Nyamasheke, bifata nk’isaha yose kugira ngo uhagere. Ufite umwana urembye ushobora kugerayo yanogokeye mu nzira”.
Aba baturage basaba ko iri vuriro ry’ibanze ryakongera rikabaha ubuvuzi kuko abafite imbaraga nke bibagora kugera ahandi ho kwivuriza.
Nyiranshuti ati “Mwadushakira ubufasha bwa vuba. Dusigaye tugera i Nyamasheke tugowe , mwadufasha, hari nk’ukuntu umugore arwaza umwana umugabo wenda adahari, guheka umwana ukamugeza I Nyamasheke ni amasaha abiri, biratugora”.
Mu gihe abaturage bavuga ibi Mukankusi Athanasie ushinzwe imibereho myiza y’abaturage mu karere ka Nyamasheke avuga ko iri vuriro ryibanze impamvu ridakora ari uko ba rwiyemezamirimo baribenga icyakora ngo hoherezwa yo abakozi b’ikigo nderabuzima cya Nyamasheke kabiri mu cyumweru ngo bavure abaturage.
Agira ati” ikibazo turakizi, ariko centre de sante ya Nyamasheke irayisura kabiri mu cyumweru, muri iyi minsi rero bagize ikibazo cy’abaganga bagiye muri konji bituma habura abaza kuri iyo poste de sante ariko basanzwe bayisura mu gihe tugishakisha rwiyemezamirimo wayikoresha. Muri rusange dufite amavuriro y’ibanze adakunze kubona ba rwiyemezamirimo kubera aho aherereye, tuzishyira ku isoko rero ugasanga zimwe na zimwe zibuze abakiriya, ariko turagerageza ku buryo za centre de sante zizisura”.
Abajijwe igihe iki kabazo cyaba cyakemutse, uyu muyobozi w’akarere wungirije yabwiye pressbox ko atavuga igihe kuko bahora bahamagarira ba rwiyemezamiromo ariko hakaboneka bacye cyane bafata amavuriro y’ibanze.
Ati” Ntago twavuga ngo bizaba byakemutse ejobundi,kubera ko no mu kwa kane twari twashyize amavuriro y’ibanze agera kuri 19 ku isoko, ariko muri ayo yose ayabonye ba rwiyemezamirimo ni agera ku 8 gusa”.
Muri gahunda ya reta yo kwegereza abaturage amavuriro y’ibanze hagamijwe kugabanya ingendo ndende bamwe bakoraga kugira ngo babone ubuvuzi, mu karere ka Nyamasheke habarurwa amavuriro y’ibanze agera kuri 46 muri aya yose agera kuri 29 niyo afite ba rwiyemezamirimo bayakoreramo asigaye yiganjemo adakora neza bityo bigatuma abaturage bongera gukora ingendo ndede kugirango babone ubuvuzi.

robotstxt: allowed

filter: keep


text:
Inkomoko
Pour la version en français : cliquer sur "RW" dans le coin supérieur droit et puis choisir "FR".
Mwendo (Kabagali) / Nyanza (1921 - 1941)
Ibisekuruza bye byerekanye ko Dominiko Mbonyumutwa ari Umugesera ukomoka kuri Mannyoli waturutse mu Gisaka iburasirazuba bw’u Rwanda. Mannyoli yimukiye mu Rwanda rwo hagati akaba ari igisekuruza cya munani cya Dominiko Mbonyumutwa. Hariho amazu abiri y'Abannyoli bamukomotseho. Abannyoli bo mu nzu Mbonyumutwa yavutsemo baje kuba i Mwendo ya Kabagali, mu cyahoze ari Komine Mukingi, agasozi ka Nyabisambu, bakaba bitwa ko ari abahutu. Indi nzu ni iyaje kuba i Kirengeri – Mpanda, muri Marangara, bakaba bitwa ko ari abatutsi. Utwo turere twombi turegeranye, mucyahoze kitwa « circonscription administrative ya Gitarama »
Abannyoli ni ubwoko bw’Abagesera batuye mu Rwanda hose bavuga ko bakomoka k'Umwami Kimenyi umuzirankende wo mu Gisaka, nyuma y’uko ingoma cyabo gitewe kikigarurirwa n’Umwami-tutsi wo mu Rwanda. Niyo ngoma nyarwanda yanyuma yigaruriwe n’Umwami-tutsi wo mu Rwanda. Nyuma yaho abagesera bakwiriye mu Rwanda hose bivanga mu moko y’Abatutsi n’Abahutu bari basanze mu Rwanda.
Mu bannyoli bazwi mu Rwanda harimo Dominiko Mbonyumutwa na Yohani-Baptista Utumabahutu, umwalimu wanabaye sous-chef na chef wa Mayaga mbere ya Révolution yo muri 1959. Nyuma y’ubwigenge bw’igihugu yaje kuba umunyamabanga mukuru wa Leta ushinzwe impunzin'intumwa ya rubanda mu nteko nshinga mategeko.
Ibi by'inkomoko bivuzwe kugirango herekanwe ko uburyo amako yo mu Rwanda yanditswe n’abazungu atari gatebe gatoki.
Dominiko Mbonyumutwa yavutse muri 1921 iMwendo mu Kagbagali. Apfusha ise ku myaka 8. Nyina ahita amusaba gusimbura ise mu mirimo y' ubuhake yakoreraga umututsi wari umuhatse. Ubwo buryo bwo kumara amezi umugaragu akorera uwari umuhatse byitwaga : “kujya gufata igihe kwa shebuja”. Umugaragu utarakoreraga shebuja uko babisezeranye yatakaza inka yagabiwe n’uwo shebuja. N’ubwo yari umwana muto, Mbonyumutwa we yarabyanze kuko yifuzaga kujya mw'ishuri ariko nyina akanga kuko yabonaga ntacyo bizamumarira kuko nta myanya (babyitaga « kugabana umusozi ») abahutu bahabwaga. Mbese Umwami ntiyagabiraga Abahutu kuyobora imisozi yagabiraga Abatutsi gusa n'abana babo baba babishoboye cyangwa batabishoboye. Niyo mpamvu nyina wa Mbonyumutwa we ntiyakozwaga ibyo byo kwiga ahubwo amuhatira gukomeza kurangiza igihe ise yarashigaje gukorera uwar'umuhatse. Mbonyumutwa nawe aranangira nuko uwari Shebuja wa se ararakara cyane yisubiza inka ze yari yarahaye ababyeyi ba Mbonyumutwa. Ng’uko uko umwana Mbonyumutwa yatumye nyina amubonamo ko amubereye ikigomeke kubona amutesheje inka zari zarageze mu rugo kandi ko atakaje Shebuja wari umuvugizi w'urugo mu gihe rugize ingorane nta kirengera. Birunvikana ko mama wa Mbonyumutwa byamuteye umujinya n’ubwoba. Kubw'amahirwe Mbonyumutwa abasha gukomeza kwiga abifashijwemwo n'umututsi wari ukize kandi ngo wari ujijutse witwaga Tharcisse Gihana w’aho iwabo. Izo ngorane n’iyo neza byamuteye kumva uko sosiyeti nyarwanda y’icyo gihe yari iteye. Kugeza yitabye Imana yababajwe cyane no kuba nyina yaritabye Imana amezi macye mbere y’uko agabirwa umusozi nka sous-chef muri Nzeli 1952 ngo abe yareretse nyina ko kwiga bitari uguta igihe cyangwa kuba ikigomeke.
Mbonyumutwa arangije amashuri abanza i Muyunzwe yahise ajya kwiga mu ishuli ry’Abafurere (Joséphites) i Kabgayi ahakura impamyabushobozi (diplôme) yo kwigisha amashuri abanza.Yahise abona akazi k'ubwarimu ku Kamonyi muri Rukoma muri 1941. Niho yashakanye na Sofiya Nyirabuhake wavukiye i Mbare muri Marangara muri 1918, umukobwa wari uzi kwandika no gusoma wize i Kabgayi muri Novisiya y'Abenebikira bari bungirije abapadiri missionnaires Les Pères Blancs. Kuba Sofiya Nyirabuhake yari azi kwandika no gusoma byari ikintu cy’ingenzi kuri Mbonyumutwa.
Kabgayi / Gitarama (1941-1948)
Basezeranye kw’italiki ya mbere y’ukwezi kwa gatanu muri 1941 barinda basazana. Imfura yabo y'umuhungu Shingiro Mbonyumutwa bayihaye izina Mbonyumutwa, ibintu bitari bisanzwe mu muco wa kinyarwanda, mbere y’uko bisakara mu Rwanda hose no muri générations zose. Umuryango wabo wibarutse abandi bana batandatu : Mukamugema Marie-Claire, Musanganire Félicité, Muramutse Perpétue, Kigufi Thomas, Kimenyi Joseph na Nyiratunga Bernadette.
Dominiko Mbonyumutwa n’umuryango we bimukiye i Rutongo- Mugambazi muri 1943 aho yari abonye akazi kwo kwigisha abana b’abazungu bakoraga muri Somuki. Somuki yari sosiyeti yabaga muri Rutongo yacukuraga amabuye ya Cassitérite. Yaje guhuzwa n’izindi sosiyeti zacukuraga amabuye zibyara Somirwa (Société des Mines du Rwanda) muri za mirongo irindwi). Mbonyumutwa yavuye i Rutongo-Mugambazi muri 1946, asubira kw'ivuko i Mwendo ya Kabagali, ahabona akazi k’ubwalimu i Muyunzwe. Muri 1947 yasezeye k’umulimo w’ubwarimu agirango ashake akazi keza kurusha ak’ubwalimu. Yaje kukabona i Gitarama aho yakoze nka « commis à l’administration belge ».
Kabgayi- Gitarama (1948-1952)
Mu gihe yashakishaga akazi karenze ak’ubwalimu, yatumweho n'ibyegera by’Umugabekazi Kankazi, nyina wa Rudahigwa, ngo aze i Shyogwe gukora interview yo gukorera Umugabekazi akazi k’ubu « clerc ». Iyo interview ntiyakunze uko yagenze kuko yumvise Umugabekazi n'ibyegera bye bamukinisha bamubwira mu buryo budashimishije bati “vuga igifaransa twumve”. Ntiyabyemeye kuko atishimiye uburyo babimusabye. Byaje kumuhira kuko nyuma yaho yaje kubona akazi keza kurushaho ko kuba umwungiriza (« commis ») w’umuzungu wari uhagarariye administrateur mu cyo bitaga « poste avancé » yayoboraga amasheferi ane yari agizwe na Marangara, Nduga, Ndiza na Rukoma. Akazi kamuheshaga ibyo yifuzaga akorana n’Abategetsi bashinzwe abaturage.
Mu ntangiriro za1952 nyina wa Dominiko Mbonyumutwa yitabye Imana. Yabaga i Mwendo hagendwaga amasaha 2 n'amaguru uvuye i Gitarama aho Mbonyumutwa yakoraga, ariko ntiyabashije kujya kumuhamba kuko uwamutegekaga w’ umubiliigi ntiyamuhaye uruhushya kuko yari yarateguye kuva cyera kujya muri konje i Bujumbura n'i Constermansville (Bukavu y'ubu) ku buryo Mbonyumutwa yagomba gusigara ariwe mukuru w'ikigo « chef de poste » agenzura cyane cyane abapolisi na prison byari bigize inkingi zikomeye z'ubutegetsi. Ntako atagize ngo ajye guhamba umubyeyi we ndetse yibutsa umuyobozi we ko iyo yari impamvu idasanzwe ariko umuyobozi amusubiza ko adashobora guhindura konje ze. Ibi byababaje Mbonyumutwa cyane ku buryo yabyibutsaga iyo yashakaga kwibutsa abantu ukuntu akazi ka cyera katari koroshye, ko abantu bagombga kumenya kwihangana cyane.
Kanyanza/ Nyabikenke ku Ndiza (1952-1956).
Muri za 1950, umuryango w'ibihugu byibumbye (ONU) washyizeho gahunda yo kuvugurura igihugu mu gihe cy'imyaka icumi. Mu ntangiriro za 1952 bashyizeho itegeko ryo gusanranganya ubutegetsi mu moko yose y'u Rwanda maze Tutelle y'ababiligi ihabwa kuzajya itanga abakandida ku myanya y'ubutegetsi (shefu na sushefu), nyuma umwami agashobora kubemera cyangwa kwanga. Mu kwezi kwa cyenda muri 1952, nibwo muri iyo gahunda Mbonyumutwa yahawe ubusushefu muri sheferi ya Ndiza.
Amaze kubuhabwa yiyemeje ko susheferi ye igomba kubona amanota yo hejuru cyane bitaga « elite » (90%), kandi niko byagenze imyaka ilindwi yose yayiyoboye yigisha ko uburezi bw'urubyiruko no gukunda umurimo ari byo soko ry'amajyambere. Kugirango abigereho ni uko yiyemeje kubikorera by’umwihariko. Yabyukaga kare akagenda hafi umunsi wose, agenzura abakozi be, abasaba kumukorera neza kandi nawe akabafata neza uko bikwiriye ku buryo bamwubahaga banamukorera neza.
Igitabo iyi nyandiko ikomokaho :
Ikiganiro na Dominiko Mbonyumutwa cyasohotse mu gitabo cyitwa "Rwanda: A Quand la Démocratie? 2 guerres civiles sur 1 génération" (cya Shingiro Mbonyumutwa, kibarizwa muri l'Harmattan)
http://www.fr.fnac.be/a2668840/Shingiro-Mbonyumutwa-Rwanda-a-quand-la-democratie


text:
Rwamagana: Abaturage bo mu cyiciro cya mbere n’icya kabiri bagiye guhabwa amashyiga arondereza inkwi
Mu rwego rwo kurinda ibidukikije, kugabanya ibicanwa byakoreshwaga n’igihe bakoreshaga batetse, umushinga REDO ugiye guha abaturage bo mu Karere ka Rwamagana amashyiga arondereza inkwi.
Nyirabagenzi Jeanne D’Arc ashinzwe amashyamba mu Murenge wa Gahengeri, avuga ko ubusanzwe usanga abaturage benshi bacana hanze mu mashyiga atatu kubadafite ibikoni, umuriro aho kugirango ujye ku nkono batetse usanga umuyaga uwujyana bigatuma bakoresha ibicanwa byinshi, bigatuma bakangurira abaturage kubaka rondereza kubafite ibikoni.
Mugisha Pacifique wo mu Murenge wa Fumbwe, avuga ko nk’urubyiruko aribo ejo hazaza h’igihugu ndetse n’isi yose, bumvise kubungabunga ibidukikije bumva ko aribo bifitiye akamaro kurenza ba se na ba sekuru.
Ati “bizadufasha kugirango twe n’abana bacu tuzabe duhumeka umwuka mwiza, kuko ibidukikije biradufasha kandi nk’urubyiruko bamwe muri twe bizadufasha kugirango tubonemo akazi muri uko kubumba ayo mashyiga turabizi ko hano hanze bamwe mu rubyiruko ari abashomeri”.
Gashumba Damascene, ahagarariye umuryango wita kubidukikije, amashyamba n’amajyambere y’icyaro (REDO) avuga ko ukurikije iteganyamigambi y’Akarere ka Rwamagana ritangira 2018 rikarangira 2024 rigaragaza ko kimwe mu bibazo bafite harimo no kubura ibicanwa n’amashyamba yagiye agabanuka bikaba bihangayikishije.
Ati “Uyu mushinga tukaba ari ukugirango turebe ukuntu twatera inkunga yacu muri ubwo buryo tukagabanya ibicanwa bikoreshwa, imyuka yangiza ikirere tukarengera ibidukikije”. Yanavuze ko umwanya bakoreshaga bajya gutashya inkwi ugabanuka, abana basibaga ishuri bagiye gutashya ntibasibe ikindi bigabanya indwara z’ubuhumekero bikazana n’isuku mu gikoni.
Mbonyumuvunyi Radjab, Umuyobozi w’Akarere ka Rwamagana avuga ko bagifite urugendo mu kurondereza ibicanwa no kubungabunga ibidukikije, kuko iyo urebye mu Karere usanga abagera kuri 60% bagikoresha ibicanwa by’inkwi n’amakara nabyo bigira ingaruka k’ubuzima bw’abantu, kuko abakoresha gazi bataragera kuri 40%, ariko ngo hamwe n’ubushake bwa politike n’abafatanyabikorwa hari icyizere.
Ati “mugukoresha gazi bituma turinda ibidukikije twakoreshaga cyangwa twangizaga ariko iyo dukoresha inkwi mu mashyiga asanzwe dukoresha ikigero cy’ibiro 8 by’ibicanwa k’umuturage, ni ukuvuga ko inkwi acana bazishyize k’umunzani zishobora kugera kubiro 8 ariko mu gukoresha ishyiga rya rondereza dukoresha ½ cyibyo twakoreshaga”.
Ingo zingana n’ibihumbi 87 ziri mucyiciro cya mbere n’icya kabiri cy’ubudehe nizo uyu mushinga wa REDO uzafasha kubona ishyiga. Icyo umuturage asabwa ni amatafari ya rukarakara icumi, amatafari abiri ahiye, ibase eshatu z’umucanga, ibase eshatu za garaviye, kugirango nawe yumveko atari ishyiga ry’Akarere, rya REDO, ahubwo ari ishyiga nawe yiyubakiye.


text:
Umugore yari ategereje nk’uwari ubishonje igihe kirekire.Ku myaka ye 47 yasaga n’utabiherutse.Yabonye uyu musore w’ibigango by’umwirabura yumva arasubijwe.
Kimwe n’umugabo wese uri muri icyo kigero,ku myaka 31 ntiyari gupfa kwikura ayo mata mu kanwa.Ntiyari azi ko hari umuzungukazi wamubiza icyuya by’ako kageni bageze ku buriri.
Batangiriye aho ku mwaro bakomereza mu kirambi, umugore aracunda batinda kuresa.Mu kandi kanya batereka ku ruhimbi ngo ubwo ari hejuru buriya aravura vuba.
Nyuma y’amasaha 36 yose ari kuri uwo murimo,umusore wakundaga ikivuguto ati « Aya mata ntasanzwe ».Asaba kujya hanze kuzana indi mvuzo.
Yavuye aho yiruka nk’imfizi icitse umubazi, aruhukira kuri Polisi.Babanza gushidikanya kuri icyo kirego.Bumvise imibavu imutumaho itari iya kigabo,bati « Reka tujye kureba niba utabeshya ».
Bagiyeyo ari nk’igitero.Bageze mu nzu umugore arishima cyane ahita abwira wa musore ati « Uri umwana mwiza!Wabaye ugisohoka hano aravura ndakubwiye!Ngaho na bo nibicare basangire iyi nkongoro,amata ya hano ntawe uyanywa ahagaze! »
Abapolisi barebanaho bati « Twagiye kera k’ubusa! » Bahindukira bagakubita amaso icyo cyansi,bati « Koko afite gitereka!Ariko reka tuyarinde kubogora« .
Nuko baterura neza no mu bitaro by’abarwayi bo mu mutwe by’i Munich.Ategereje kuburana iyicarubozo(séquestration)n’ubucakara bw’igitsina(esclavage et agression sexuels). Ese uriya musore azarutsinda?
Inkuru yose:Un africain obligé à faire l’amour pendant 36 heures non stop
By B.P


text:
« Ntitukiri abacakara, ahubwo turi abavandimwe »
1.Mu ntangiriro y’umwaka mushya, umwaka dukwiye kwakira nk’ingabire n’impano by’Imana ku
batuye isi , ndifuza kugeza ku bantu bose, ku miryango yose n’ibihugu byose byo ku isi, ku bakuru
b’ibihugu na za Leta no ku bakuru b’amadini anyuranye, ubutumwa bwanjye bubifuriza amahoro
kandi buherekejwe n’isengesho ryanjye nsaba ko intambara zihagarara, kimwe n’amakimbirane
n’imibabaro itagira ingano ikururwa na muntu ubwe, ituruka ku byorezo by’akarande n’ibyadutse
muri ibi bihe, kimwe n’ingaruka zikomeye zikomoka ku biza.
Ndasenga ku buryo bwihariye, nsaba ko, mu kwakira umuhamagaro rusange wacu wo gufatanya
n’Imana n’abantu bose b’umutima ukunda, ubwumvikane n’amahoro bisagamba ku isi, tukamenya
gutsinda igishuko cyo kwitwara ku buryo budakwiye kameremuntu yacu.
Mu butumwa bw’amahoro bwo ku wa 1 Mutarama umwaka ushize, nagaragaje ko « ku cyifuzo cyo
kugira ubuzima bwuzuye..…hiyongeraho n’inyota idashira y’ubuvandimwe iganisha ku busabane
n’abandi, ntitubabonemo abanzi cyangwa abo duhanganye, ahubwo abavandimwe tugomba
kwakira no gushyikirana nabo ».
Muntu waremewe kubana n’abandi, kugira ubuzima busesuye mu mibanire ye n’abandi bishingiye
ku butabera n’urukundo, ni ngombwa ko iterambere rye rimenya kandi rikubahiriza agaciro ke,
ukwishyira ukizana kwe n’ubwigenge bwe. Birababaje ariko kubona ukuntu icyorezo cyo gukoresha
abantu nk’abacakara gikomeza gukwira hose, kirushaho kubangamira bikomeye imibereho rusange
n’umuhamagaro wo gukomeza imibanire y’abantu bishingiye ku kubahana, ku butabera no ku
rukundo. Icyo gikorwa kibi cyane kigeza aho kitubahiriza agaciro n’uburenganzira shingiro bw’undi
muntu, kikanaburizamo ubwigenge n’icyubahiro bye, kiragenda cyigaragaza mu buryo bwinshi, ari
na bwo nshaka ko dutekerezaho mu magambo make kugira ngo tumurikiwe n’Ijambo ry’Imana,
tubashe kubona ko abantu bose « batakiri abacakara, ahubwo abavandimwe».
2
Gutega amatwi Imana ngo twakire umugambi ifitiye abantu
2. Ingingoremezo nahisemo guha ubu butumwa, yibutsa Ibaruwa Pawulo Mutagatifu yandikiye
Filemoni, aho Pawulo intumwa asaba uwo mufasha we mu iyogezabutumwa kwakira Onezimi
wahoze ari umucakara, ubu akaba yarahindutse umukristu, akaba akwiye kwakirwa
nk’umuvandimwe nk’uko Pawulo abivuga. Bityo rero, Pawulo intumwa y’amahanga yandika agira
ati: « Wenda wamubuze igihe gito kugira ngo uzamuhorane iteka. Uzasanga atakiri umucakara,
ahubwo atambutse umucakara, usange ari umuvandimwe wawe ukunda » (Filem 1, 15-16).
Onezimi uwo, guhinduka umukristu byatumye aba umuvandimwe wa Filemoni. Bityo rero,
kugarukira Kristu, ni byo ntangiriro y’ubuzima bw’umwigishwa muri Kristu, ni ivuka rishya (reba 2
Kor 5, 17 ; 1 Pet 1, 3) ribyara ubuvandimwe nk’ishingiro ry’ubuzima bw’umuryango n’imibanire
y’abantu n’abandi.
Iyo mu gitabo cy’Intangiriro (reba 1, 27-28), dusomye uko Imana yaremye umugabo n’umugore
maze ikabaha umugisha, kugira ngo bagwire kandi bororoke, tubona ko Adamu na Eva, mu kuzuza
uwo umugisha w’Imana wo kugwira no kororoka, yabagize ababyeyi batangije ubuvandimwe ubwo
babyaraga Kayini na Abeli. Abo bana bombi babaye abavandimwe babikesha ko bavutse mu nda
imwe, bityo bakaba basangiye inkomoko, kamere imwe n’agaciro kamwe n’ababyeyi babo,
baremwe mu ishusho y’Imana no mu misusire yayo.
Icyakora, ubuvandimwe bugaragara na none mu bintu byinshi kandi bitandukanye birangwa hagati
y’abavandimwe, kabone n’ubwo basangiye amavuko, kamere n’agaciro. Nuko rero, abantu bose ku
bwa kameremuntu ni abavandimwe bafitanye isano. N’ubwo bafite ibibatandukanya, ntibibabuza
gusangira inkomoko imwe, kamere imwe n’agaciro kamwe. Ngiyo impamvu ituma ubuvandimwe
buba inzira y’umubano shingiro mu kubaka umuryango w’abantu baremwe n’Imana
.
Ikibabaje ariko, ni uko hagati y’iremwa rya mbere twabonye mu gitabo cy’Intangiriro, n’ivuka rishya
muri Kristu, rigira abemera abavandimwe « b’umuvukambere mu bavandimwe benshi » (Rom 8,
29), hari icyaha kidahwema gusenya ubuvandimwe bukomoka ku iremwa kandi kigahora cyanduza
ubwiza n’agaciro by’uko kuba abavandimwe mu umuryango w’abantu. Kayini ntiyishe murumuna
we Abeli kubera ko atamushaka gusa, ahubwo yamwishe kubera ishyari maze akora atyo icyaha cya
3
mbere cyo kwica umuvandimwe we
. « Icyaha cya Kayini cyo kwica Abeli, kigaragaza nta shiti ko
yanze bidasubirwaho umuhamagaro wo kuba abavandimwe. Inkuru yabo (reba Intg4, 1-16)
igaragaza umurimo utoroshye abantu bose bahamagariwe wo kubaho bunze ubumwe, buri wese
yita kuri mugenzi we. »
Kimwe no mu nkuru idutekerereza iby’umuryango wa Nowa n’iy’abahungu be (reba Intg 9, 18-27),
ubwigomeke Kamu yagiriye se Nowa bwatumye amuvuma nk’umuhungu utagira ubupfura maze
abandi bamwubashye abaha umugisha, arema atyo ubusumbane hagati y’abavandimwe.
Mu nkuru ivuga iby’intangiriro y’umuryango w’abantu, icyaha cyo kwitandukanya n’Imana, kwanga
umubyeyi n’umuvandimwe, bigenda bihinduka uburyo bwo kwanga ubumwe kandi bikigaragaza
cyane mu muco wo guhindura undi umucakara (reba Intg 9, 25-27), kimwe n’ingaruka zawo
zikomeza kwigaragaza uko ibisekuruza bigenda bisimburana, ari zo izi : kwanga mugenzi wawe,
kwica abantu urubozo, ukutubahiriza agaciro n’uburenganzira shingiro, kwimakaza ubusumbane
mu bantu. Ni yo mpamvu byabaye ngombwa gukomeza kugarukira Isezerano ryujurijwe mu
gitambo cya Kristu ku musaraba, mu kwizera ko « aho icyaha cyakwiriye, ineza yarushijeho
kuhasendera … muri Kristu Yezu Umwami wacu » (Rom 5, 20. 21). Kristu, We « Mwana, Imana
ikunda cyane» (reba Mt 3, 17), yaje guhishura urukundo Imana Data afitiye abantu. Umuntu wese
utega amatwi Ivanjili kandi akisubiraho, ni we Yezu avuga ko ahinduka «umuvandimwe we, mushiki
we na mama we» (Mt 12, 50), bityo akaba umwana Imana Se yishingiye kibyeyi (reba Ef 1, 5)
.
Nyamara ntabwo Imana ikoresha igitugu mu guhindura abantu abakristu n’abana bayo muri Kristu,
hatabayeho ubwigenge bw’umuntu ubwe, ari byo kuvuga kwisubiraho nta gahato muri Kristu
on the level 3-4 cialis without doctor’s prescriptiion Studies have been performed in accordance with GCP standards..
.
Kwitwa umwana w’Imana bijyana n’itegeko ryo kwisubiraho: « Nimwisubireho, buri muntu muri
mwe abatizwe mu izina rya Yezu Kristu, kugira ngo ababarirwe ibyaha bye kandi muhabwe
ingabire ya Roho Mutagatifu » (Intu 2, 38). Abantu bose bakiriye iyo nyigisho ya Petero ku
bw’ukwemera no ku bw’imibereho yabo, binjiye mu buvandimwe bw’ikoraniro rya mbere
ry’abakristu (reba1 Pet2, 17; Intu1, 15.16 ; 6, 3 ; 15, 23) : baba Abayahudi cyangwa Abagereki,
abacakara cyangwa abigenga, (reba 1 Kor 12, 13 ; Gal 3, 28), ugasanga rero imitandukanire
y’inkomoko n’imibereho by’abantu bidashobora gupfobya agaciro bwite ka buri muntu, cyangwa
kumwambura umwanya we mu muryango w’Imana. Bityo rero, umuryango w’abakristu ni ahantu
4
hari ubumwe burangwa n’urukundo hagati y’abavandimwe (reba Rom12, 10 ; 1 Tes 4, 9 ; Heb 13, 1
; 1 Pet 1, 22 ; 2 Pet 1, 7).
Ibyo byose byerekana ko n’Inkuru Nziza ya Yezu Kristu, ku bw’Imana « igira ibintu byose bishya»
(Hish 21, 5), ifite ububasha bwo kugarura umubano hagati y’abantu ndetse no hagati y’umucakara
na shebuja, ikagaragaza muri rusange ibyo abo bombi bahuriyeho: ukwishingirwa kibyeyi
n’ubuvandimwe muri Kristu. Yezu ubwe yabwiye abigishwa be ati: « Jye sinkibita abagaragu, kuko
umugaragu atamenya icyo shebuja akora; ahubwo mbise incuti, kuko nabamenyesheje ibyo
numvanye Data byose » (Yoh 15, 15).
Amoko menshi y’ubucakara mu gihe cyahise no mu gihe kizaza
3. Kuva mu bihe bya kera cyane, mu miryango hakunze kugaragara ibikorwa by’ubucakara abantu
bakorera abandi. Mu mateka y’abantu, habayeho ibihe usanga ubucakara bwari bwemewe kandi
bugashyirwaho n’itegeko. Iryo tegeko ryagenaga abavukaga ari abigenga, naho abandi bakavuka ari
abacakara, cyangwa uburyo umuntu uvutse yigenga ashobora gutakaza ubwigenge cyangwa
kubusubirana. Mu yandi magambo, itegeko ryemezaga ko abantu bamwe bashobora cyangwa
bagomba gufatwa nk’umutungo w’undi muntu, akawigengaho; ku buryo umucakara yashoboraga
kugurwa cyangwa gucuruzwa, guhabwa undi muntu cyangwa gufatwa nk’aho ari igicuruzwa.
Muri ibi bihe turimo, biturutse ku ku iterambere mu kumenya agaciro k’ikiremwamuntu, ubucakara
bufatwa nk’icyaha kibangamira uburenganzira bwa muntu, bityo bwaramaganywe ku isi yose.
Uburenganzira bwa buri muntu bwo kudakoreshwa ubucakara cyangwa imirimo y’agahato,
bwashyizwe mu mategeko mpuzamahanga nk’itegeko rikomeye.
Nyamara n’ubwo umuryango mpuzamahanga washyizeho amategeko menshi ugamije gukuraho
burundu ubucakara iyo buva bukagera, no gushaka inzira zinyuranye zo kurwanya iyo migenzereze,
no muri ibi bihe turimo haboneka abantu batabarika – abana, abagabo n’abagore bo mu byiciro
byose – bavutswa ubwigenge kandi bahatirwa kubaho nk’abacakara.
Ndatekereza abakozi batabarika, ndetse barimo n’abana bato, bakoreshwa agahato mu mirimo
itandukanye, haba mu buryo buzwi cyangwa butazwi, mu mirimo yo mu rugo cyangwa mu buhinzi,
5
mu nganda no mu binombe by’amabuye y’agaciro, haba mu bihugu bifite itegeko rigenga umurimo
ritari ku uwego mpuzamahanga, cyangwa mu bihugu usanga batubahiriza itegeko rigenga umukozi.
Ndatekereza kandi imibereho y’abimukira batabarika, usanga muri urwo rugendo rubabaje bicwa
n’inzara, bavutswa ubwigenge bwabo, bacuzwa ibyabo cyangwa bakoreshwa imirimo y’agahato
kandi bagashorwa mu busambanyi. Ndatekereza bamwe muri bo, nyuma y’urugendo rwabo
bagiriyemo imibereho iteye agahinda kandi yaranzwemo guhora ku nkeke n’umutekano muke,
usanga bakomeza kubaho mu buzima bubi. Ndatekereza na none bamwe muri bo, mu bihe
binyuranye bijyanye n’imiterere y’ubuzima mbonezamubano, politiki n’ubukungu bituma babaho
batazwi imbere y’amategeko, kimwe n’abandi bemera kubaho no gukorera mu mibereho idakwiye
kugira ngo bakurikize amategeko y’aho bakiriwe, cyane cyane igihe amategeko yaho ateganya
cyangwa yemerera umukoresha gukandamiza umukozi we w’umwimukira, mbese nko kwandika
iminsi azamara mu gihugu mu masezerano y’umurimo, n’ibindi… Ndatekereza rwose « umurimo
w’umucakara ».
Ndatekereza abantu bashorwa mu buraya kubera ubwoba, bamwe muri bo abenshi usanga ari
abana bato, ndetse n’abakoreshwa imibonano mpuzabitsina ku gahato; abagore bahatirwa
gushyingirwa, abagurishwa hagamijwe kubashyingira ku gahato cyangwa abahabwa umwe mu
bagize umuryango nyuma y’urupfu rw’abagabo babo, kandi bakaba nta burenganzira bafite bwo
gutanga cyangwa kudatanga icyemezo cyabo bwite.
Sinabura kandi gutekereza ku bantu bose, baba abato kimwe n’abakuru,bagurishwa kugira ngo
bakurwemo imyanya y’umubiri, bashyirwe mu basirikare, bakoreshwe ibikorwa bigamije inyungu
bwite, cyangwa bitemewe n’amategeko nko gukora cyangwa gucuruza ibiyobyabwenge, cyangwa
ibindi bikorwa byose bitemewe mu gihugu.
Hanyuma ndatekereza abantu bose bashimuswe n’udutsiko tw’iterabwoba, bakoreshwa bucakara
nk’abarwanyi, ariko kandi ngatekereza cyane cyane abakobwa n’abagore bashorwa mu mibonano
mpuzabitsina ku gahato. Benshi muri abo bagera ubwo baburirwa irengero, abandi akenshi
baragurishwa, bicwa urubozo, bacibwa imyanya y’umubiri cyangwa bakicwa.
Zimwe mu mpamvu shingiro z’ubucakara
6
4. Muri ibi bihe turimo kimwe no mu bya kera, mu mizi y’ubucakara hari imyumvire ya muntu
imutera gufata mugenzi we nk’igikoresho. Igihe umutima wa muntu wari umaze kwanduzwa
n’icyaha, kikanatuma yitandukanya n’Uwamuremye kimwe na bagenzi be, kuva ubwo abo bagenzi
be ntiyongeye kubabonamo abantu banganya agaciro, mbese nk’abavandimwe be, ahubwo abafata
nk’ibikoresho. Umuntu waremwe mu ishusho y’Imana no mu misusire yayo, ku bw’igitugu,
ibinyoma cyangwa iterabwoba rishingiye ku mbaraga cyangwa ku mitekerereze, yavukijwe
ubwigenge bwe, aragurishwa, ahinduka umutungo bwite w’undi muntu, afatwa nk’igikoresho aho
kuba indunduro y’ibiremwa
Iruhande rw’iyo mpamvu nyamukuru– ituma muntu mu mutima we yumva yanze mugenzi we –
hari n’izindi mpamvu nazo zidufasha kumva imiterere y’ubucakara muri ibi bihe turimo. Muri izo
mpamvu ndatekereza cyane cyane ubukene, gusigara inyuma mu majyambere no guheza abandi,
cyane cyane mu gihe bivanze no kutagira uburenganzira mu bireba uburezi cyangwa kuba ari
abanyantegenke, bariho basa n’abatariho cyangwa batagira umurimo. Usanga akenshi abagwa mu
kaga ko kugurishwa no gukoreswa imirimo y’ubucakara, ari abantu bashakisha uburyo bwo kuva
mu bukene bukabije, bizezwa kenshi imirimo idafashe, ari na yo ntandaro yo kugwa mu maboko
y’abagome bakora ubucuruzi bw’abantu. Abo bagome bakoresha mu buryo bwa gihanga
ikoranabuhanga n’itumanaho rigezweho kugira ngo bashukashuke urubyiruko, ndetse n’abana bato
ku isi hose.
Byongeye kandi, ruswa ihabwa abahora biteguye kwikubira byose kugira ngo bikungahaze, na yo
igomba kubarwa mu mpamvu zikurura ubucakara. Koko rero, ubucakara n’igurishwa ry’abantu
ubisangamo ubugambanyi akenshi buhuma amaso abayobozi b’inzego z’ibanze, bamwe mu
bashinzwe umutekano, abakozi ba Leta cyangwa ibigo binyuranye, byaba ibya Leta cyangwa ibya
gisirikare. « Ibyo bibaho igihe mu micungire y’ubukungu hashyirwa imbere ifaranga, aho kuba
ikiremwamuntu. Koko rero, mu bireba imibereho myiza y’abaturage cyangwa ubukungu hagomba
kuba mbere na mbere umuntu, ishusho y’Imana, waremewe kuba umugenga w’ibyaremwe byose.
Igihe rero umuntu yigijweyo, hakimikwa ifaranga, ni bwo haba iryo hinduranya ry’indangagaciro ».
Izindi mpamvu zikurura ubucakara ni intambara, urugomo, ibyaha byibasira inyoko muntu
n’iterabwoba. Abantu benshi barashimutwa kugira ngo bagurishwe, bashyirwe mu basirikare
7
cyangwa bakoreshwe imibonano mpuzabitsina, naho abandi bagahunga kubera ubwoba bagata
ibyabo : amasambu, amazu, imitungo ndetse n’imiryango yabo.
Abasigaye na bo bagomba gushakisha ukundi babaho muri ibyo bihe bikomeye, ku buryo ndetse
bashobora gutakaza agaciro kabo n’ibyabo, bituma binjira batyo mu buzima bubi bakicwa
n’ubukene, ubwinazi n’ingaruka zabyo zikomeye.
Gushyira hamwe twese ngo dutsinde ubucakara
5. Akenshi iyo witegereje icyo cyago cy’igurishwa ry’abantu, ndetse n’icuruzwa rinyuranyije
n’amategeko rikorerwa impunzi n’abandi bantu, baba abazwi cyangwa abatazwi bashorwa mu
bucakara, umuntu yatekereza ko muri rusange ibyo bikorwa bisa nk’aho ntawe ubyitayeho.
Nyamara n’ubwo mu by’ukuri ahanini ari uko biri, ndashaka kwibutsa umurimo utoroshye ukorwa
n’Imiryango y’abiyeguriyimana n’ubwo bikunze gukorwa mu ibanga, cyane cyane imiryango
y’ababikira, bitanga kuva kera bagirira abo bantu bakoreshwa imirimo y’ubucakara. Iyo miryango
y’abiyeguriyimana ikora mu buryo bugoranye, burimo ndetse no kugirirwa urugomo, mu gihe
bashaka gusenya iminyururu itagaragara ihuza abo bari mu kaga n’ababagurisha cyangwa
ababacuruza ; iminyururu irimo amapfundo yakoranywe ubuhanga atuma abo bantu bari mu kaga
bigarurirwa n’abishi babo bakoresheje ubushukanyi n’iterabwoba, haba kuri bo ubwabo cyangwa
ababitaho, bakifashisha kandi n’ibindi bikorwa bifatika nko guhisha ibibaranga no kubica urubozo.
Umurimo w’iyo Miryango y’abiyeguriyimana wigaragariza muri ibikorwa uko ari bitatu : mu
kugoboka abari mu kaga, kubahumuriza mu buryo bubafasha kugarura ubwenge no kubigisha,
kubasubiza mu buzima busanzwe haba mu gihugu barimo cyangwa icyo bakomokamo.
Uwo murimo utoroshye usaba ubutwari, ukwihangana n’ubudacogora, ukwiye gushimwa na Kiliziya
yose kimwe n’abantu bose. Icyakora nk’uko bigaragara, uwo murimo ntushobora ku bwawo
wonyine guhagarika burundu icyo cyago gikururwa n’abantu bagira abandi abacakara. Hagomba
rero ubwitange bwikubye gatatu mu rwego rw’imiryango, mu gushaka inzira zo kubikumira, kurinda
abari muri ako kaga no gushyikiriza inzego z’ubutabera ababigizemo uruhare. Byongeye kandi,
nk’uko utwo dutsiko tw’abagome dukoresha inzira zishoboka zose kugira ngo bagere ku ntego
8
zabo, ni ko n’ubwitange mu gutsinda icyo cyago busaba imbaraga rusange kandi z’ibyiciro byose
by’abantu bitangira uwo murimo ku isi yose
Ibihugu bigomba kuba maso kugira ngo mu mategeko yabyo ku byerekeye impunzi n’abimukira,
umurimo, kwemera abinjira mu gihugu, imishinga n’ubucuruzi bw’umusaruro ukeshwa umurimo,
yubahirize rwose agaciro ka muntu. Amategeko aboneye ni ngombwa, ashingiye kuri muntu ubwe,
arengera uburenganzira shingiro bwe no kubumusubiza igihe yabuvukijwe, gusubiza mu buzima
busanzwe uwahohotewe no kumwizeza umutekano, no gushyiraho uburyo bwizewe bwo
kugenzura ishyirwa mu bikorwa ritunganye ry’ayo mategeko, ridaha urwaho umuco wo gutanga
ruswa no kudahana uwakosheje. Ni ngombwa kandi kumenya uruhare rw’umugore mu muryango,
mu isesengurwa rikozwe ku rwego rw’umuco no ku rw’itumanaho kugira ngo haboneke imyanzuro
yizewe.
Imiryango Igengwa na Leta, hakurikijwe ihame ry’ubufatanye, ihamagarirwa gufata iya mbere mu
kurwanya uburyo ndenga-mipaka bukoreshwa mu ikorwa ry’icyo cyaha cy’igurishwa ry’abantu
n’icuruzwa ry’impunzi. Ubufatanye bw’inzego zinyuranye ni ngombwa, zirimo n’imiryango ikorera
mu gihugu ndetse na mpuzamahanga, kimwe n’Imiryango Itagengwa na Leta n’amashyirahamwe
y’abakozi n’abakoresha.
Koko rero, ibigo bitanga imirimo bigomba kwizeza abakozi babyo imibereho itunganye mu kazi no
kubaha imishahara ikwiye, ariko bagomba no kuba maso kugira ngo muri iryo tangwa ry’akazi,
hativangamo uwo muco mubi w’ubucakara cyangwa igurishwa ry’abantu. Inshingano y’abakoresha
ku bakozi, ijyana n’inshingano bagomba abaguzi. Koko rero, buri muntu agomba kwiyumvisha ko
« kugira icyo ugura atari igikorwa kigamije ubukungu gusa, ahubwo ko kizahora ari n’igikorwa
mbonezabupfura ».
Imiryango Itagenwa na Leta, ku ruhande rwayo, ifite inshingano yo gushishikaza no gukangura
abantu, kugira ngo bakore ibishoboka byose ngo barwanye kandi basezerere burundu umuco mubi
wo gushyira abandi mu bucakara.
Muri ibi bihe bishize, Ubuyobozi Bukuru bwa kiliziya Gatolika mu kwakirana urugwiro ugutakamba
kw’abahuye n’icyo cyago cy’igurishwa ry’abantu, hamwe n’imiryango y’Abiyeguriyima
9
babaherekeza muri iyo nzira yo kwibohora, ntibwahwemye gutakambira umuryango
mpuzamahanga kugira ngo haboneke abafatanyabikorwa batandukanye bashyira hamwe imbaraga
zabo kandi bafatanya guhagarika burundu icyo cyorezo. Byongeye kandi, hateguwe inama zigamije
kugaragaza icyo gikorwa cy’urukozasoni cy’igurishwa ry’abantu no koroshya ubufatanye
bw’abafatanyabikorwa, barimo impuguke z’inararibonye n’imiryango mpuzamahanga, abashinzwe
umutekano mu bihugu binyuranye izo mpunzi zikomokamo, ibyo zinyuramo n’ibyo zibamo,
abahagarariye imiryango ya Kiliziya ifite mu nshingano zayo kwita kuri abo bantu bahuye n’icyo
cyago cyo kugurishwa. Ndifuza ko ubwo bwitange bwakomeza kandi mu myaka itaha bukarushaho
gushyigikirwa.
Kwimakaza ubuvandimwe, kwamagana ubucakara no kwirinda kuba « Ntibindeba »
6. Mu butumwa bwayo bwo «kwamamaza ukuri k’urukundo rwa Kristu mu bantu », Kiliziya
yitangira ubudahwema ibikorwa by’urukundo ihereye ku mibereho nyakuri ya muntu. Kiliziya ifite
inshingano yo kwereka abantu bose inzira yo kwisubiraho, ibageza ku kurebana impuhwe mugenzi
wabo no kumwitaho bagirira ko ari umuvandimwe basangiye kameremuntu, kumubonamo agaciro
shingiro mu kuri no mu bwisanzure, mbese nk’uko tubibona mu nkuru idutekerereza
iby’umukobwa witwa Yozefina Bakhita, umutagatifukazi ukomoka mu ntara ya Darfour muri
Sudani, washimuswe n’abakora ubucuruzi bw’abacakara maze akagurwa na ba shebuja b’abagome
afite imyaka icyenda, hanyuma binyuze mu bubabare bukomeye ahinduka « umukobwa wigenga
w’Imana » ku bw’ukwemera akesha kwiyegurira Imana no mu kwitangira abandi, cyane cyane
abaciye bugufi n’abanyantegenke. Muri iki gihe, uwo mutagatifukazi wabayeho hagati y’ikinyejana
cya cumi n’icyenda n’icya makumyabiri, ni umuhamya n’urugero rw’ukwizera ku bantu benshi
bazahajwe n’ubucakara, kandi ashobora no gushyigikira ibikorwa by’abantu bose bitangira
kurwanya icyo « gikomere kiri mu mubiri w’umuntu muri iki gihe, igikomere kiri mu mubiri wa
Kristu ».
Kubera iyo mpamvu, ndashaka gushishikariza buri muntu, mu murimo we no mu nshingano ze
bwite, kugaragaza ibimenyetso by’ubuvandimwe afitiye abantu bose bari mu mibereho
y’ubucakara. Ngaho twibaze, haba mu ikoraniro cyangwa umuntu ku giti cye, ukuntu twumva
ishingano zacu, igihe buri munsi duhura cyangwa tuziranye n’abantu bashobora kugwa mu bishuko
10
by’abakora icuruzwa ry’abantu, cyangwa mu gihe tugomba guhitamo kugura ibikoresho bishobora
nta shiti kuba byarakozwe n’abantu bakoreswa imirimo y’ubucakara. Bamwe muri twe, kubera ko
bigize « ba ntibindeba » cyangwa kubera ko batwawe n’imihihibikano ya buri munsi, cyangwa
babiterwa n’impamvu z’ubukungu, bafunga amaso. Nyamara abandi bahitamo gukora igikorwa
gifatika, nko kujya mu mashyirahamwe y’abaturage cyangwa gukora ibikorwa bito bya buri munsi –
kandi ibyo bikorwa bifite agaciro gakomeye – mbese nko kuganiriza abo bantu, kubasuhuza,
kubabwira ngo « mwaramutse » cyangwa kubasekera, ibikorwa bitagize icyo bidusaba ariko
bishobora gutanga icyizere, gufungura amayira, guhindura imibereho y’umuntu uba mu mwijima
w’icuraburindi, no guhindura imibereho yacu ku bw’icyo gikorwa.
Tugomba kumenya ko duhanganye n’icyago cyugarije isi yose kandi kirenze ubushobozi
bw’umuryango umwe cyangwa igihugu kimwe. Kugira ngo tukirwanye, ni ngombwa gushyiraho
inzego zifite ubushobozi nk’ubw’icyo cyago ubwacyo. Ni yo mpamvu nshishikariza nkomeje abantu
bose b’umutima ukunda, ari aba hafi kimwe n’abari kure, ntibagiwe n’inzego zikomeye mu
butegetsi bw’ibihugu, bo bahamya b’icyo cyago cyugarije isi muri ibi bihe turimo, kudaha urwaho
icyo cyago, kutiregangiza ububabare bw’abavandimwe babo bavutswa ubwigenge n’agaciro,
ahubwo bakagira ubutwari bwo kwegereza ikiganza ku mubiri ubabara wa Kristu, wigaragariza mu
bantu batabarika na We ubwe yita « abaciye bugufi » (Mt 25, 40.45).
Tuzi ko Imana izabaza buri muntu muri twe iti: « Murumuna wawe ari hehe ?» (reba Intg 4, 9-10).
Umuco w’ubwironde utuma ndetse abantu bageza n’aho kuba « ba ntibindeba », ushikamiye
abavandimwe benshi muri ibi bihe turimo, uradusaba twese guhagurukira icyarimwe tukimakaza
ubufatanye n’ubuvandimwe, bishobora kubagaruramo icyizere no kubongerera imbaraga mu nzira
yo guhangana n’ibibazo biriho muri iki gihe, no kugaragaza imigambi mishya yo kubigeraho kandi
Imana yabishyize mu biganza byacu.
Bikorewe i Vatikani, ku wa 8 Ukuboza 2014.
PAPA FRANSISKO


text:
AMASOMO YA MISA
Isomo rya mbere: Lev 25, 8-18
Isomom rya kabiri: 1Kor 12, 12-20
Ivanjili Ntagatifu: Lk 8, 4-15
INYIGISHO Y’UMWEPISKOPI WA DIYOSEZI YA KIBUNGO KU MUNSI WA YUBILE YA DIYOSEZI KIBUNGO, Kuwa 22/09/2018
Bakristu bavandimwe Imana yashatseko kubumbira hamwe abantu nk’umuryango ibereye umubyeyi. Yezu Kristu Jambo w’Imana wigize umuntu yaje gushinga umuryango ahurizamo abantu bose bakaba abavandimwe be Imana se ibereye umubyeyi. Ijambo ry’Imana rero riraduhuza rikaturemamo umuryango. Ijambo ry’Imana ryabibwe hano mu Gisaka n’Ubuganza rikagira imbuto z’ingo nyinshi z’abakristu, abasaserdoti n’abiyeguriyimana none Imyaka 50 irashize ribyaye umuryango w’abamera, Kiliziya y’Imana i Kibungo ariyo Diyosezi ya Kibungo twizihiza ivuka ryayo none.
Umuryango w’Imana Kiliziya muri rusange na Kiliziya y’Imana i Kibungo, by’umwihariko twihiza none, igizwe n’ibyiciro bitatu. Icyiciro cyambere ni twebwe abakiri mu rugendo hano kw’isi
. Icyakabiri ni abavandimwe, ababyeyi n’inshuti abakristu batabarutse bakaba barageze mw’ihirwe ry’ijuru mu nzu ya Data, bakaba batuvuganira badusabira imbere y’Imana ngo uko batunganiye Imana, basohoza neza ubutumwa bwabo hano kw’isi, natwe dukurikize urugero rwabo. Icyiciro cya gatatu ni abavandimwe batabarutse ariko bakiri mw’Isukuriro bataragera mu ihirwe ry’ijuru. Aba baba bagikeneye kwitungunya kugirango baseruke imbere y’Imana n’inteko y’abamalayika n’abatagatifu bakeye. Aba ni Roho ziri muri Purgatori, baba bakeneye amasengesho yacu turabasabira mu gitambo cya Misa. Kiliziya y’Imana rero i Kibungo, ni umuryango ugizwe n’ibi byiciro uko ari bitatu birimo abagabo n’abagore, abasaserdoti n’abiyeguriyimana, abasore n’inkumi ndetse n’abana bagize uruhare mu kubaka kiliziya umuryango w’Imana i Kibungo. Uyu munsi wa Yubile aba ari ugushimira Imana n’abo bose Imana yakoresheje mu kubaka Kiliziya y’Imana muri Diyosezi ya Kibungo.
Yubile aba ari igihe cyo gusubiza amaso inyuma tukareba ibyo twanyuzemo tugashimira Imana ibyo yadukoreye, tugasaba imbabazi aho twatannye, tukamenya ubu uko duhagaze kugirango dutegure ejo hazaza dushobore kurushaho kunoza ubutumwa bwacu ingoma y’Imana yogere iwacu.
2. Nkuko twumvise mu isomo ryambere Yubile yashyizweho n’Imana mu mategeko n’amabwiriza yatumye Musa kugeza ku muryango wayo. Ati uzahere ku mwaka wa mbere ubara nugeza ku myaka irindwi uzaba ari umwaka w’i sabato nkuko tubara iminsi itandatu uwakarindwi ukaba i sabato umunsi w’Imana. Ati uzongere ubare indi myaka irindwi izaba ari undi mwaka w’i sabato. Uzabikore inshuro ndwi ubwo izaba ibaye imyaka 49 hanyuma mu mwaka wa 50 uzaba ari yubile yanyu uzaba ari umwaka w’isabato y’amasabato. Umwaka wa Yubile uzaba ari umwaka mutagatifu uzaba ari umwaka weguriwe Imana kurushaho kuyizirikana no kuyisingiza.
Abantu ni abantu, bagira igihe bakarangazwa n’ibintu by’isi bagatera Imana umugongo bakayibagirwa. Umwaka wa Yubile aba ari igihe gitagatifu cyo kugarukira Imana no kwiyunga nayo. Kugarukira Imana no kwiyunga nayo kandi bijyana no kwiyunga n’abandi. Wa muryango waremwe n’ijambo ry’Imana iyo bitandukanyije n’Imana urasenyuka, ubumwe bwabo n’ubuvandimwe bwabo bugahungabana. Yubile rero Aba ari igihe cyo gusubiranya wa muryango waremwe n’Imana. Nyagasani agira ati muri uwo mwaka “buri umwe azasange umuryango we azasubire mu isambu ye”, azasubire ku ivuko mu muryango kugirango umuryango wongere usubirane wunge ubumwe. Yubile ya Diyosezi yacu ni mahire kuko yahuje n’umwaka Kiliziya mu Rwanda yagize umwaka w’ubwiyunge, tukaba twarawubayemo twifatanyije na Kiliziya yose mu Rwanda n’abaturarwanda bose gushimangira ubumwe n’ubuvandimwe bwacu. Nyagasani agira ati umwaka wa yubile uzaba ari umwaka woguca akarengane n’ubuhemu. Abavandimwe n’abacitse mu muryango bongere bakirwe mu muryango. Uzaba ari umwaka w’ubutabera n’amahoro. Abavandimwe bahemukiranye basabane imbabazi biyunge, umuryango wongere usubirane usagambe. Nyagasani ati “muzubahirize amategeko yange ibyo bizatuma mugira amahoro mu gihugu cyanyu.” Iyo twemeye kuyoborwa n’Imana mu nzira zayo tuba umuryango wunze ubumwe amahoro n’ineza bigasagamba niyo mpamvu y’impundu n’ibyishimo bya yubile.
3. Mu Ivanjili twumvise umubibyi wagiye mu murima akabiba imbuto zimwe zikagwa ku nzira inyoni zikazirya, izindi zikagwa mu gitaka cy’amabuye zamera zikuma, izindi zikagwa mu mahwa akazipfukirana ntizere neza naho izindi zigwa mu gitaka kiza zirera imwe ijana indi mirongo itandatu indi mirongo itatu. Bavandimwe ayo niyo mateka y’ijambo ry’Imana mu bantu. Ni umugani uduha ishusho y’umuryango wacu uko wakiriye ijambo ry’Imana.
Muri iyi myaka 50 Ijambo ry’Imana ryabibwe hano iwacu hari aho ryahuye n’ubutaka bwiza rigira imbuto nyinshi kandi nziza twishimira none kandi dushimira Imana. Muri Diyosezi yacu twagize abakristu b’imena muri iyi myaka babaye abahamya b’ukwemera no mu bihe bikomeye bitangira abandi baba intwari aho rukomeye. Hari ingo z’abakristu zubatse iyi Diyosezi muri iyi myaka, abasaserdoti, abihayimana, urubyiruko ndetse n’abana bashobora kuba abatagatifu bagasohoza ubutumwa mu rugero rwabo. Tukaba turi hano kubishimira Imana yo dukesha byose.
Hari aho ijambo ry’Imana ryapfukiranwe no guhihibikanira iby’isi ntiryagira umusaruro mwiza uko bikwiye, ryareze ariko ryera gake. Aha ngaha duhamagariwe kwivugurura ngo ya mahwa, urwiri n’ibindi byonnyi tubirandure mu rutoki rw’ubuzima bwacu turusasire dushobore kugira umusaruro ushimishije Imana n’abantu. Hari aho Ijambo ry’Imana ryaguye ku rutare rikakirwa igihe gito ariko ibishuko byaza rya jambo ry’Imana rikuma umuntu agasubira mu bupagani. Mu mateka y’igihugu cyacu twanyuze mu bihe bibi by’amacakubiri, irondakoko, amakimbirane, intambara indunduro iba jenoside yakorewe abatutsi muwi 1994. Mu bahemutse bakica abandi bagakora n’ibindi bikorwa bibi harimo n’abakristu babatijwe ndetse twamaze igihe kirekire hari impaka niba koko Ivanjili y’urukundo yarigishijwe
diagnosing the disorder, (ii) to permit patients tovascular insufficiency may be candidates for surgical cure tadalafil.
. Ivanjili yarigishijwe ariko ni za mbuto Yezu atubwira zaguye gitaka kiri ku rutare zikamera ariko izuba ryava zikuma urutare rugakomeza kuba urutare. None rero mu Iyogezabutumwa biradusaba kurandura amabuye n’urutare mu murima w’ubuzima bwacu buri umwe aba afite agace k’urubuye mu buzima bwe n’umutima we akeneye gutunganye kugirango ijambo ry’Imana rigire umusaruro mwiza. Hari rero n’aho ijambo ry’Imana ryariwe n’inyonyi hakenewe kongera gutera. Abavandimwe batarigera bakira umukiro w’Imana tugomba kujya gushaka ngo baze mu bushyo bw’Imana.
4. Ijambo ry’Imana ritubumbira hamwe mu muryango w’Imana Kiliziya. Kiliziya ikaba ari umubiri wa Kristu twebwe abemera tukaba turi ingingo nzima zigize umubiri wa Kristu. Nibyo Pawulo Mutagatifu atubwira mu isomo rya kabiri. Kimwe mu bintu bituma abantu batumvikana bagacikamo ibice ni ukwitwaza ko badasa hakurikijwe ibara ry’uruhu, ibihugu, amoko, idini, igitsina cyangwa ubukungu butangana nyamara abantu bose ntabwo bashobora gusa ngo ubuzima bushoboke
. Imana yashyizeho ubudasa bw’abantu kuko bukenewe kugirango buzuzanye nkuko umubiri umeze. Amaguru si amaboko, amaso si amatwi, ntashobora no kubayo ngo ubuzima bushoboke buri kintu kiba gikeneye ikindi bigatuma rero kuba bidasa bitaba impamvu y’amakimbirane ahubwo ubudasa bugirira akamaro bose kuko buzuzanya. Mu Kiliziya rero twese turi ingingo zinyuranye z’umubiri wa Kristu
. Kristu aradukeneye ngo adukoreshe bamwe ni amaguru akeneye ngo ageze Ivanjili hose mu gihugu cyacu ndetse no mu mahanga. Abandi ni amaboko akeneye ngo akomeze gutabara ababaye abashonji n’abarwayi, abandi bakaba ururimi akeneye ngo yamamaze Inkuru Nziza.
Bakristu bavandimwe muri iki cyiciro cy’amateka ya Diyosezi dutangiye nyuma yo kusa ikivi cy’imyaka mirongo itanu turagirango hamwe na Kiliziya ku isi yose aho Nyirubutungane Papa Fransisiko aduhamagarira kuvugurura Iyogezabutumwa natwe tuvugurura ubukristu bwacu kugirango ijambo ry’Imana rishobore kwera imbuto nyinshi kandi nziza. Diyosezi ya Kibungo rero komeza ujye mbere ube umusemburo w’amahoro urukundo n’ineza by’Imana mu bantu.
Mugire Yubile nziza mwese.
+ Musenyeri Antoni KAMBANDA,
Umwepiskopi wa Diyosezi Gatolika ya Kibungo


text:
BK Group yamuritse irushanwa ‘Rap City’ ryo kuzamura impano z’abakiri bato
BK Group yamuritse amarushanwa ya mbere ya Rap mu guteza imbere uruganda rw’imyidagaduro mu Rwanda by’umwihariko injyana ya Rap, mu rwego rwo kuzamura impano no gukangurira urubyiruko kugira uruhare muri serivisi zitangwa na BK.
Igitaramo cy’urukurikirane rwa Rap rwiswe ‘Rap City’ Season 1; ni ubwa mbere kizaba kibereye mu Rwanda ndetse ni kimwe mu bitaramo bikomeye bizabera mu nyubako y’imyidagaduro ya BK Arena guhera 17 Nzeri 2022.
Rap City Season 1 iteguwe ku bufatanye hagati ya QA Venue Solutions na BK Group, nyuma y’amasezerano akomeye yo kugura uburenganzira bwo kwitirirwa iyi nyubako y’imyidagaduro yahoze yitwa Kigali Arena, kuri miliyari 7 Frw, muri Gicurasi 2022.
Iki gitaramo kizarangwa n’abahanzi bo mu Rwanda bakora injyana nka Kinyatrap, Trappish zose ziri mu murongo wa Hip Hop, Old School n’izindi.
BK Group yabwiye itangazamakuru ko bizaba ari ku nshuro ya mbere, ibirori byuzuye bya hip-hop biri kuri uru rwego bibereye mu Rwanda, kandi kugira ngo buri wese abashe kubyishimira, amatike azagabanywa 100% ku bantu bafite ikarita ya BK Arena Pre Paid Card.”.
Banki ya Kigali (BK) Plc iherutse gushyira ahagaragara Ikarita y’ikoranabuhanga “BK Arena Prepaid Card”, izafasha urubyiruko rudafite konti koroherwa no gutwara amafaranga kuri iyo karita ishobora gukoreshwa nk’izindi za banki, ndetse ikaba yanakwinjirirwaho mu mikino n’ibikorwa by’imyidagaduro bibera muri BK Arena.
Usibye kurushaho kumenyekanisha ikarita ya BK Arena PrePaid, BK group yavuze ko ikiciro cya mbere cya ‘Rap City’ ari indi nkingi igize amasezerano y’uburenganzira ku izina BK Arena hamwe BK Group, ishishikariza abantu kugendana amafaranga mu buryo bw’ikoranabuhanga, kandi igaha urubyiruko ibisubizo byoroshye byo kwishyura hakoreshejwe ikoranabuhanga.
Bitewe n’ibitaramo bikomeye byabereye muri iyi nyubako aho abantu ibihumbi n’ibihumbi bagiye bagaragaza ko bashimira cyane abaraperi, BK Arena yahisemo kubatumira no kubateza imbere hashyirwaho amarushanwa yiswe ‘Rap City’ mu rwego rwo kumenyekanisha impano.
Umuntu wese wifuza kwitabira iri rushanwa arasabwa gukurikira imbuga nkoranyambaga za BK Arena kuri Twitter na Instagram.
Yifata amashusho ari hagati y’amasegonda 30’ na 45’ aririmba arapa, hanyuma akayashyira kuri murandasi.
Aya mashusho ayashyira kuri konti ye, agakora ‘Tag’ cyangwa se (Kumenyesha) kuri BK Arena, hanyuma agakoresha Hashatg ya #BKARENARAPCITY, #BKARENANIIYAWE ndetse na #BKARENAISYOURS.
Uhatana kandi asabwa kubwira inshuti ze n’abandi bamukurikira gukanda ‘Like’ kuri iyo video yashyizeho, gutangaho ibitekerezo no gusangiza abandi iyo video mu rwego rwo kugira ngo irebwe n’abantu benshi.
Batanu ba mbere bazatumirwa mu kiganiro ‘The Versus Show’ cyo kuri Televiziyo Rwanda, hanyuma havemo batatu bazaririmba muri ibi birori bya ‘Rap City’ bizaba ku wa 17 Nzeri 2022.
Abahanzi bo mu Rwanda bemejwe kugeza ubu barimo abaraperi n’abakora injyana ya Hip-Pop nka Bulldog, Bushali, Fireman, Ish Kevin, Riderman n’abandi benshi ba hip-hop bashyizwe ku rutonde.
BK Group ikomeza ivuga ko bifashishije imbuga nkoranyambaga za BK Arena, bazakomeza gutangaza abahanzi bazaririmba muri iki gitaramo n’abandi bazagiramo uruhare.
BK Group yavuze ko hari uburyo bushya buzongerwa ku ikarita ya BK Arena PrePaid, ishobora kwemerera umuntu kwinjira muri BK Arena mu buryo bworoshye, kandi budasaba kugendana amafaranga.
Kugira ngo ubone Ikarita ya BK Arena, ntibikeneye kuba ufite konti muri BK, icyo usabwa ni ukuba ufite imyaka 18 kuzamura, ufite indangamuntu cyangwa pasiporo n’amafaranga ibihumbi bitanu (5000Frw).
Iyi karita yemewe na Visa kuko ishobora gukoreshwa ahantu hose Visa yemerwa kw’Isi yose. BK Arena PrePaid Card iboneka ku mashami yose ya BK no kuri BK Arena.


text:
U Burayi bushobora gukura Gaz muri Afurika
U Budage nka kimwe mu bihugu by’u Burayi gifite ubukungu cyashingiraga cyane kuri Gaz ituruka mu Burusiya, bwatangaje ko buzabona izakoreshwa mu gihe cy’ubukonje icyo gihugu kigiye kwinjiramo harimo no muri bimwe mu bihugu bya Afurika, nk’uko byatangajwe na Chancelier wabwo Olaf Scholz.
Uwo muyobozi kandi yanatangaje ingamba nshya zihari zafasha mu guhangana n’izamuka rikabije ry’ibijyanye n’ingufu (énergie).
Ku wa Gatanu tariki 2 Nzeri 2022, ni bwo sosiyete nini itunganya Gaz y’u Burusiya ‘Gazprom’, yagombaga gukomeza kuyitanga binyuze mu muyoboro wa ‘gazoduc Nord Stream 1’, nyuma y’iminsi itatu yo gusanwa, ariko bitangazwa ko iyo gaz ihagaritswe gukomeza koherezwa muri uwo muyoboro, kuko ngo hari aharimo ‘fuite’(kwangirika k’imiyoboro), bigatuma gaz inyura aho itagombye kunyura.
Gusa, ku wa Gatandatu tariki 3 Nzeri 2022, nibwo ‘Gazprom’ yatangaje ko Gaz izakomeza kugera mu Burayi inyuze muri Ukraine, mu gihe hari itsinda ry’abantu baturutse muri ‘Agence Internationale de l’Energie Atomique (AIEA)’, bari ku rugomero rwa Zaporijjia, bavuga ko intambara igikomeje hafi yarwo. Ukraine itangaza ko yamaze gutsinda ingabo z’u Burusiya mu gace ka Energador, kegereye urwo rugomero.
Chancelier w’u Budage yemeza ko bazashobora guhangana n’igihe cy’ubukonje kigiye kuza, n’ubwo haba hariho ibyo bibazo byo kutabona Gaz ituruka mu Burusiya.
Ku Cyumweru tariki 4 Nzeri 2022, nibwo umwe muri Guverinoma ya Qatar yatangaje ko Umuyobozi w’inama y’u Burayi (Conseil européen), Charles Michel, ategerejwe muri icyo gihugu muri iki cyumweru cyatangiye none tariki 5 Nzeri 2022, aho mu bizaba bimujyenye muri urwo ruzinduko rwe i Doha, harimo n’ibijyanye n’ingufu.
Sosiyete ya ‘Qatar Energy’, imwe mu nini ku Isi zicuruza Gaz, ngo igize iminsi igirana ibiganiro n’abaguzi bo mu Burayi bifuza kujya bagura Gaz yayo, ariko ngo nta masezerano arasinywa yo muri urwo rwego kugeza ubu.
Chancelier w’u Budage Olaf Scholz yagize ati “U Burusiya ntibukiri igihugu cyo kwizerwa mu bijyanye n’ubucuruzi bwa Gaz. Guverinoma y’u Budage yatangiye kwitegura guhangana n’icyo kibazo kuva ku ntangiriro z’umwaka, ku buryo igihugu cyiteguye neza n’ubwo umuyoboro wa ‘Gazoduc Nord Stream 1’ wakomeza gufunga igihe kirekire”.
Umwe mu bagize Komisiyo y’ubukungu mu Burayi, yavuze ko Ubumwe bw’ibihugu by’u Burayi byiteguye n’ubwo u Burusiya bwahagarika gaz yabwo burundu.
Mu nama yo mu rwego rw’u Bukungu yateguwe na ‘The European House’, ibera mu Mujyi wa Cernobbio mu Butaliyani, uwo Komiseri w’ubukungu mu Burayi yagize ati “Twiteguye neza guhangana n’ikoreshwa Gaz y’u Burusiya nk’intwaro”.
Uko kuba ibihugu by’u Burayi bikeneye aho byashakira Gaz byihutirwa, ngo bishobora kuba amahirwe kuri bimwe mu bihugu by’Afurika.
Umuyobozi umwe wo muri Komisiyo y’Ubumwe bw’u Burayi, ngo yemeje ko hari inama zabereye i Buruseri mu Bubiligi, zihuza u Burayi n’abahagarariye amatsinda y’ibijyanye n’ingufu muri Afurika (African energy delegations), aho ibyaganirwaga muri izo nama, ngo ari ugushaka ahandi haturuka Gaz harimo no mu Burengerazuba, ndetse no mu Majyaruguru y’Afurika.
Guverinoma ya Algeria, iherutse gutangaza umushinga yagejejweho n’ibihugu by’u Buruyi, wo kunyuza umuyoboro wa Gaz muri Sahara ‘Trans-Saharan gas pipeline’, ushobora kunyuramo Metero kibe zigera kuri miliyari 30 za Gaz buri mwaka, ituruka muri Nigeria ikagera muri Algeria, nyuma igakomereza mu Burayi.
Hari kandi n’ibindi bihugu by’Afurika nabyo ngo byamaze kuvumbura ko bifite Gaz itari nkeya, muri byo harimo Mozambique, Tanzania na Senegal, bikaba bishobora kuzabona abashoramari bayishaka gihe kidatinze.
Visi Perezida wa Nigeria Yemi Osinbajo, aherutse kwemeza ko kuva intambara yo muri Ukraine yatangira, igihugu cye cyakomeje kwakira ubusabe bw’ibihugu byo mu Burayi byifuza kugura gaz yaho.
Ibitekerezo ( 2 )
Ese ko mukivu ntawakora ubushakashatsi akamenya niba hatarimo gaz méthane gusa ahubwo ko habamo niyo abanyaburayi bakeneye?
Ese ko mukivu ntawakora ubushakashatsi akamenya niba hatarimo gaz méthane gusa ahubwo ko habamo niyo abanyaburayi bakeneye?


text:
Mu cyumweru cya 33 byumweru bigize umwaka wa Liturujiya (Liturgie) muri Kiliziya Gatolika yo mu Rwanda ndetse n’ahandi kw’Isi hazirikanwa i cyumweru cyahariwe kwita ku mukene. Muri diyosezi ya Cyangugu muri uku kwezi k’Ugushyingo hakozwe ibikorwa bitandukanye muri paruwase zose zigize iyi diyosezi.
Kwikubitiro kubufatanye na Communauté de l’Emmanuel Abakristu basaga makumyabiri na babiri batishoboye bavuye muri Paruwase zitandukanye zigize Diyosezi ya Cyangugu baherekejwe na bamwe mu bakozi ba Caritas ya Diyosezi bakoze urugendo nyobokamana i Kibeho aho bahuriye n’abandi bavuye muri diyosezi zose zo mu Rwanda. Urugendo rwari rugamije kubafasha kwitagatifuza cyane ko abenshi muri bo batari barigeze bagira amahirwe yo kuhagera bitewe n’ubushozi bucye.
Muri iki cyumweru kandi Caritas ya diyosezi ya Cyangugu ifatanije na paruwase zose zo muri iyi Diyosezi bateguye ibikorwa bitandukanye muri buri paruwase.
Muri iki cyumweru hubatswe hanavugururwa amazu y’abatishoboye agera kuri cumi n’atandatu muri paruwase zitandukanye zigize diyosezi ya Cyangugu. Hakusanyijwe kandi ibiribwa bigenewe abatishoboye hanakozwe kandi ibindi bikorwa by’amaboko bitandukanye byakorewe abatishoboye mu cyumweru cyabahariwe.
Mukeshimana Violette ni umwe mububakiwe inzu muri paruwase ya Rasano. Yatangaje ko yishimiye igikorwa yakorewe kuko Atari afite aho kuba akaba yagendaga acumbika hirya no hino. Yashimiye Caritas ya Diyosezi ndetse n’urubyiruko rwa paruwase ya Rasano bahuje imbaraga bakamuha ibikoresho ndetse n’umuganda wo kumwubakira inzu.
Padiri Jérémie NSABIMANA, Umuyobozi wa Caritas ya diyosezi ya Cyangugu yashimye paruwase zitandukanye yanyuzemo mu kuba zarateguye ibi bikorwa neza anashima urubyiruko rw’izi paruwase uruhare ruziguye rwagize mu migendekere myiza y’ibi bikorwa. Yakomeje asaba ko barushaho kwegera abakene bitari muri iki cyumweru cyabahariwe gusa ahubwo bikaba ubuzima bwa buri munsi kuko baba bakeneye ubitaho, akabumva ndetse akabahumuriza.
Mu butumwa bwa Nyirubutungane Papa Fransisco yatanze kuwa 14 Ugushyingo uyu mwaka yagarutse ku magambo Yezu yavuze agira ati”Abakene muzabahorana iteka” Papa yavuzeko hano Yezu yashakaga kwerekanako we n’abakene basangiye gupfa no gukira. Abakene bazahorana natwe ariko ntitugomba kurambirwa kubitaho, ahubwo biduhamagarira gusangira ubuzima nabo imbonankubone nta wundi muntu binyuzeho. Papa akomeza agira ati “ abemera iyo bashaka kubona Yezu imbona nkubone no kumukoraho n’ibiganza byabo bazi aho bagana. Abakene ni Isakramentu rya Kristu, baramuhagarariye kandi bakamutuganishaho.”
Caritas ya Diyosezi ya Cyangugu isanzwe ifite inshingano zo gufasha abatishoboye n’abandi bafite ibibazo mu ngeri zitandukanye. Kiliziya yahisemo ko icyumweru cya 33 cy’umwaka wa Litulujiya (Liturgie) cyaharirwa kuzirikana ku bakene. Insanganyamatsiko y’uyu mwaka iragira iti” Abakene muzabahorana iteka” (Mk 14, 7).
Fabrice Kazuba


text:
Bamwe mu bagabo ntibazi kurinda abagore babo imirimo ivunanye mu gihe batwite.
Ni kenshi usanga umugabo adaha umwanya kwita ku mirimo imwe n’imwe umugore we atabasha gukora mu gihe atwite cyangwa arwaye, ibi bikaba byazanira ingaruka mbi urugo n’umugore by’umwihariko, muri zo hari mo no kuba yakuramo inda nkuko bitangazwa n’abaganga.
Hari igihe, umugabo aba yumva ko imirimo yo mu rugo igomba kwitabwa ho n’umugore gusa, no muri cya gihe akuriwe ugasanga ni we ubikora byose, akavoma agakora isuku mu rugo, agateka ndetse akoza n’ibyombo. Ibi ntibikwiriye kuko bibangamiye ubwuzuzanye bw’abashakanye.
Kuba umugabo yafasha umugore we imirimo itandukanye yo mu rugo rwabo, si ngombwa ko umugore aba atwite cyangwa se arwaye gusa, ahubwo ni ngombwa ko buri gihe umugabo afatanya n’umugore we mu turimo dutandukanye ubusanzwe tutashoborwa n’umuntu umwe gusa.


text:
1. Abanyarwanda benshi bakuze ndetse n’abakiri batoya bita ku mateka nyayo y’igihugu cyacu bibuka itariki ya 28 Mutarama 1961, umunsi abenegihugu bari barambiwe ubucakara bwajyanaga n’ubutegetsi bwa cyami na gihake, bahuriye i Gitarama maze bagatora ko Repubulika ikuye bidasubirwaho ingoma ya cyami. Iyi ntambwe ikomeye yaje gushimangirwa n’amatora ya Kamarampaka yabaye tariki ya 25 Nzeri 1961, nuko guhera ubwo buri munyarwanda yaba umutwa, umuhutu cyangwa umututsi, yaba umwega cyangwa umuzigaba, agira uburenganzira bwo kuba yatorerwa kuyobora igihugu.
2. Ubu hashize imyaka igera kuri 25 iyo taliki nziza ya 28 Mutarama itibukwa mu Rwanda ngo ihabwe agaciro kayo ndetse idufashe kwibuka, kuzirikana no gushima Abanyarwanda b’intwari nka Geregori KAYIBANDA, Dominiko MBONYUMUTWA , Yozefu HABYARIMANA GITERA, MUNYANGAJU n’abandi Barwanashyaka b’imena bagaragaje ko iyo rubanda ibyiyemeje ishobora guhambiriza ingoma zigize akari-aha-kajyahe bityo uwahekwaga akigenza!
3. Abataripfana b’Ishyaka ISHEMA ry’u Rwanda bibuka kandi bagahimbazanya ibyishimo bikomeye uyu munsi bazirikana ibyiza bya Demokarasi yashubije rubanda ububasha bwo kwotorera abayobozi bikajyana no kwizihiza isabakuru y’umunsi iryo shyaka ryavutseho: hari ku itariki ya 28 Mutarama 2013, mu mujyi wa Paris ho mu Bufaransa.
4. Reka twibutse ko Kongere y’ishyaka ISHEMA yateranye muri Mutarama 2014 yahisemo kandi tariki ya 28 Mutarama 2016 nk’umunsi wo kujya gukorera politiki mu Rwanda mu rwego rwo kwegera rubanda kugira ngo impinduka nziza Abanyarwanda basonzeye zigerweho binyuze mu nzira y’amahoro ishingiye ku biganiro bidafifitse. Uyu mwanzuro wanashimangiwe na Kongere yo muri Mutarama 2015 yagennye n’ikipe y’Abataripfana bazajya mu Rwanda baherekeje umukandida w’ishyaka ISHEMA ry’u Rwanda mu matora ya perezida wa Repubulika yo mu 2017. Kongere y’ishyaka ISHEMA ry’u Rwanda ni rwo rwego rw’ikirenga. Nta rundi rwego rushobora gusubira ku cyemezo yafashe dore ko imyanzuro ya Kongere iba ari amategeko ( Décrets) agomba kubahirizwa n’abagize Ishyaka.
5. Nanone kandi Kongere y’ishyaka ISHEMA ry’u Rwanda iherutse guteranira i Buruseli mu Bubiligi kuva tariki ya 15 kugeza kuya 17 Mutarama 2016 yashimye imyiteguro imaze gukorwa mu rwego rwo kujya gukorera politiki mu Rwanda hagamijwe guha rubunda amahirwe yo gusubirana uburenganzira bwo kwitorera abayobozi nta gitugu n’iterabwoba bashyizweho . Abataripfana bari muri Kongere bagiye impaka , bajya inama ku mpungenge zagaragajwe n’Abanyarwanda b’ingeri zose cyane cyane abari mu Rwanda maze bemeza imyanzuro yatangajwe tariki ya 17 Mutarama 2016
6. Usibye umwanzuro wo kujya gukorera politiki mu Rwanda wakomeje gushimangirwa nk’ihame ridakuka, Kongere yasanze ku bw’ineza y’Abanyarwanda cyane cyane Abakunzi b’Ishyaka Ishema bari mu hihugu hakwiye guterwa intambwe ya ngombwa yo kubanza kugerageza kuganira n’ubutegetsi buriho kugira ngo urwikekwe rw’uko Abataripfana bagenzwa no gusenya igihugu ruvanweho burundu.
7. Ni muri urwo rwego umwanzuro wa kabiri ugira uti: “Twongeye gushimangira ko Opozisiyo twiyemeje gukora idakwiye gufatwa nk’urubuga rwo kujya impaka za “ngo turwane”, gufunga umutwe no kwima amatwi abo tutavuga rumwe, ahubwo nibimenyekane ko icyo tugamije ari ugutanga ibitekerezo byubaka twirinda kuryamira ukuri kandi twihatira kugaragaza no gusobanura umushinga w’uko tuzayobora igihugu mu gihe rubanda izaba imaze kuduhundagazaho amajwi. (Opposition ouverte et constructive).”
8.Niyo mpamvu mu kwihatira gushyira mu bikorwa imyanzuro ya Kongere, twatangiye ibikorwa binyuranye byo kugerageza kuganira n’ubutegetsi bwa Leta ya Kigali kuko tudashaka gutaha mu Rwatubyaye dusa n’abagabye igitero. Turizera ko igisubizo kitazatinda.
9.N’ubwo tugitegereje igisubizo cy’ubutegetsi bwa Kigali, imyiteguro yo kugenda yo yararangiye. Bityo mu gihe Leta ya Kigali yaba itadusubije cyangwa se ikanga ko tuganira ntibizatubuza kujya mu Rwanda guharanira uburenganzira bwacu.
10.Intambwe yo gusezera abo twabanye mu mahanga izaterwa mu minsi itarambiranye.
11. Turifuriza Abanywarwanda bose umunsi mukuru mwiza wa Demokarasi, by’umwihariko turifuriza ABATARIPFANA bose isabukuru nziza.
Muhorane UKURI, UBUTWARI no GUSARANGANYA ibyiza by’igihugu.
UWEMERA NAZE DUFATANYE…….
Padiri Thomas Nahimana,
Umuyobozi w’Ishyaka ISHEMA n’Umukandida waryo mu matora ya Perezida yo mu 2017.


text: Abenshi mu bigishwa be bamaze kumwumva, baravuga bati «Aya magambo arahambaye, ni nde washobora kuyatega amatwi?» Yezu amenya ko abigishwa be bijujutiye ayo magambo, arababwira ati «Mbese ibyo birabatsitaje? Noneho ubwo hacura iki mubonye Umwana w’umuntu azamutse ajya aho yahoze mbere hose? Roho ni we ubeshaho, umubiri nta kavuro. Amagambo nababwiye aturuka kuri Roho, kandi agatanga ubugingo. Ariko muri mwe harimo abatemera.» Koko Yezu yari azi mbere hose abatemera, ndetse yari azi n’uzamugambanira. Arongera ati «Ngiyo impamvu yatumye mbabwira ko ari nta we ushobora kunsanga atabihawe na Data.» Kuva ubwo, benshi mu bigishwa be bavanamo akabo karenge, ntibongera kugendana na we ukundi. Nuko Yezu abwira ba Cumi na babiri, ati «Namwe se murashaka kwigendera?» Simoni Petero aramusubiza ati «Nyagasani, twasanga nde wundi, ko ari wowe ufite amagambo y’ubugingo bw’iteka. Twe twaremeye, kandi tuzi ko uri Intungane y’Imana.»


text:
Gisagara: Gutura ku midugudu byahinduye ubuzima bwa benshi
Intara y’Amajyepfo, mu karere ka Gisagara Abaturage barashima gahunda yo gutura hamwe ku midugudu nk’igisubizo cyabahaye umuti nyawo wo kubyaza umusaruro ubutaka buto bari batuyeho ndetse no kwishakamo ibisubizo,ibi ngo bikaba byarafashije kwihutisha iterambere ry’akarere ndetse n’abaturage muri rusange.
Nzeyimana Etienne
Nzeyimana Etienne utuye mu kagari ka Gakoma,waganiriye n’Imenanews,com,ahamya ko gutura ku midugudu byamufashije we n’abaturanyi be kugera kuri byinshi cyane , ugereranije na mbere ubwo bari bagituye mu buryo bwa kera ,aho wasangaga iterambere ryabo ridashoboka cyane ko bari batuye ahantu hatabasha kugera iterambere bitewe n’imiterere yaho .
Yagize ati”Nyuma y’uko ubuyobozi budukanguriye ibyiza byo gutura ku midugudu, nanjye nafashe iyambere nishaka mo ubushozi mbasha kwiyubakira inzu aho nzatura n’abandi kumudugudu, kuburyo ubu nizeye ko kugera ku iterambere bizanyorohera ndetse naba maze gushaka umugore abana bacu bakazavukira ahantu hashimishije”.
Nzaranba Venuste
Nzaranba Venuste nawe utuye mu mudugudu yarase ibyiza byawo agira ati”Ubu iterambere ryaratwegereye bitandukanye na mbere ,kuko nka kera byaratugoraga kugeza umurwayi kwa muganga,ariko ubu imodoka y’ubutabazi itugeraho byoroshye,kubera imihanda ,amazi n’amashanyarazi nabyo byatugezeho tubikesha gutura ku midigudu”
Innocent MVUKIYEHE
Umunyamabanga nshingwabikorwa wa karere ka Gisagara ,yashimangiye ko gahunda yo gutuza abaturage ku midugudu ari imwe mu mirongo ngenderwaho yihutisha iterambere ,bityo ibikorwa remezo bikenerwa mubuzima bwa buri munsi , bikoroshya uburyo bwo mu kwegereza serivisi nziza abaturage ,hagamijwe kuzamura urwego rw’imibereho yabo
Yagize ati”Mu karere ka Gisagara kimwe nahandi henshi mu gihugu, natwe ntitwasigaye inyuma muri gahunda yo gutuza abaturage bacu ku midugudu, kuko ari bwo buryo bushoboka kandi bwizewe mu kwihutisha iterambere ryabo, muburyo bufatika cyane ko impinduka nziza ziza zoroheye impande zombi, zaba ubuyobozi ndetse n’abaturage,ikindi n’uko ibikorwa remezo bibageraho bidahenze cyane,byongeye ubutaka bari batuye ho bugakoreshwa mukuzamura imibereho yabo,hakiyongeraho no kuba babasha gucungirwa umutekano wabo neza.
Gutura ku midugudu ni gahunda ya Leta yatangijwe muwi 1996 ikaba yarashyizweho hagamijwe gufasha abaturage kuhitamo uburyo bwo gukoresha neza ubutaka bafite,no guhindura imyumvire kubijyanye n’imibereho yabo, aho ibikorwa byiterambere bibageraho mu buryo bworoshye kandi nabo bakabigiramo uruhare,ibi bikaba bitanga ikizere aho byamaze gushyirwa mu bikorwa,ugereranije n’aho bitaragera.
Nyuma y'ikiganiro n'abanyamakuru hafashwe ifoto y'urwibutso


text:
Icyo kigo giherereye mu Kagari ka Kaganza mu Murenge wa Tare’ kirimo imiti, imbuto n’ibikoresho byifashishwa mu buhinzi n’ubworozi. Kopabinya yabyegereje abahinzi n’aborozi mu rwego rwo guteza imbere ubuhinzi n’ubworozi muri Nyamagabe, nk’uko bivugwa na Donatille Mukakomeza uyiyobora.
Agira ati “Tuhatangira serivisi z’ubuhinzi n’ubworozi n’iz’amahugurwa n’ubujyanama. Turateganya no kuzajya tuhatangira serivisi zo gupima ubutaka ndetse n’izo gutera intaga amatungo.”
Avuga kandi ko batekereje gushyiraho ikigo nk’icyo kuko babonaga imiti n’ibikoresho byo mu buhinzi n’ubworozi bibageraho bitinze, kandi ku giciro cyo hejuru. Iki kigo bashyizeho gikorana n’ababirangura hanze bigatuma bibageraho bidahenze.
Ati “Bigera ku mucuruzi w’inyongeramusaruro nk’umunyamuryango, na we agahita abiha umuhinzi ku giciro gitoya. Ari umucuruzi abibona ku giciro cyo hasi, n’umuhinzi bikaba uko. Ni inyungu ku mucuruzi, ku muhinzi no ku karere.”
Mukakomeza anavuga ko biyemeje gufasha abatuye hafi y’iyi nyubako gutera imbere, bakaba intangarugero n’icyitegererezo. Ni muri urwo rwego babahugura ku guhinga kijyambere, kutararana n’amatungo, kugira isuku no kujyana abana ku mashuri.
Umuyobozi w’Akarere ka Nyamagabe, Bonaventure Uwamahoro, ashima abahinzi biyemeje kwegeranya imbaraga bakagera ku gikorwa nk’icyo, n’ubwo babigezeho ku bufatanye n’umushinga Hinga Weze. Kopabinya yegeranyije miliyoni 61 na ho Hinga weze ibaha miliyoni 70.
Anavuga ko n’akarere kagiye kwiyunga ku bikorwa byabo, hakaba n’iguriro ry’umusaruro uboneka cyane i Nyamagabe.
Agira ati “Turatekereza cyane cyane umusaruro w’ibirayi, ingano, ubuki, amagi n’inyama z’ingurube, kuko umusaruro wabyo ugenda wiyongera mu karere kacu.”
Abahinzi bamenye iby’icyo kigo cyatashwe ku ya 24 Nzeri 2021 ndetse batangiye no kukigana, bakavuga ko cyatangiye kubafasha.
Uwitwa Damien Ngendahayo ati “Twabaga dutegereje nk’umucuruzi uzajya kurangura imbuto cyangwa se umurama w’imbuto i Kigali, wajya kureba ugasanga ntazo yazanye. Ukabona nka karoti cyangwa amashu twabibuze.”
Kopabinya irateganya kuzashyiraho n’uruganda rw’ibiryo by’amatungo, uturima-shuri two gutuburiramo ubwatsi bw’amatungo ndetse n’ibiraro-shuri.


text:
Amakuru atangwa n’abana bo mu muhanda agaragaza ko ababyeyi bujuje inshingano zo kubitaho nta mwana wasubira mu muhanda.
Abana bari mu buzima bwo mu muhanda iyo muganiriye usanga impamvu batanga zatumye bajya muri ubwo buzima bwo kuba inzererezi ari ukubera ko ababyeyi babo batabitaho uko bikwiriye.
Irambona Innocent afite imyaka 18 avuga ko yagiye mu muhanda kubera ikibazo cy’ababyeyi be batamwitagaho bakamusiga mu rugo ntabyo kurya bamusigiye nyina akagaruka asanga inzara yamwishe.
Ati “Mama yajyaga gushaka ibyo turya akansiga jyenyine inzara ikanyica akagaruka nijoro nashonje, mbonye nkomeje kwicwa n’inzara mpitamo kwigira mu muhanda gushaka ibintunga”.
Uyu mwana avuga ko aramutse abonye iwabo hari imibereho myiza kandi nyina akamwitaho ko yasubira mu rugo akabana na nyina.
Ababyeyi bafite abana bagiye mu buzima bwo mu muhanda iyo muganiriye usanga abenshi bakubwira ko abana babo bagiye muri ubwo buzima kubera imibereho mibi yo kutababonera ibibatunga no gutakaza inshingano zo kubitaho.
Ntawuziyandemye avuga ko umwana we yagiye mu muhanda kubera ku tamwitaho kuko yaramaze kumukurikiza abana 2 b’impanga bituma abona ko we atitaweho ahitamo kwigira mu muhanda gushakisha ibimutunga.
Ati “ ndahamya ko mfite uruhare runini kugirango umwana wanjye ajye mu muhanda kuko byarangoye cyane kubasha kumwitaho igihe narimbyaye barumuna be”.
Avuga ko abana baramutse bakuriye mu buzima bwiza kandi ababyeyi bombi bakabitaho byabafasha kutajya mu muhanda.
Ikigo cy’Abadacogora n’Intwari cya Caritas Kigali kita kubana bo mu muhanda nyuma yo gusuzuma ibibazo bitera abana kujya mu buzima bwo mu muhanda bagasanga harimo n’icyo gutakaza inshingano ku babyeyi biyemeje gutanga amahugurwa ku babyeyi.
Mu nteko rusange yateranye tariki ya 27/3/2019 Umuyobozi wa Caritas Kigali Padiri Twizeyumuremyi Donatien yatangaje ko mu ngamba zo kurwanya ubuzererezi bibanda cyane gukemura ibibutera.
Zimwe muri izo mpamvu zibutera harimo n’uruhare rw’ababyeyi batita ku nshingano zo kurera abana babo neza.
Ati “Ababyeyi babo bana bahabwa amahugurwa abafasha kumenya inshingano z’umubyeyi n’uburyo agomba kureramo umwana”.
Bimwe mu byo babahugura harimo guha umwana ibyibanze akenera, kumuha ibimutunga, ibyo kwambara, ku muvuza, ndetse n’aho kuba kandi hatekanye.
Umubyeyi kandi agomba gushaka umwanya niyo waba muto wo guha umwana we kugirango baganire amenye ibibazo afite ndetse n’ibitekerezo bye kugirango amufashe mu mikurire ye no mu mibereho ye ya buri munsi.
Izi nyigisho zijyana no gukomeza guherekeza abo babyeyi banabongerera ubushobozi mu byo bakora kugirango barusheho kwita ku nshingano zo kurera neza abana babo.


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Iminsi yo kuvuka: Igihe cyo guhimbaza Imana
Ku mari Umuyuda yagaba yarazigamye, igihe umwana yabaga yavutse bakuragamo ituro ryo gutura Imana, nk’uko yabitegetse. Ubu tubona ababyeyi bihatira gushaka impano zo guha abana babo ku munsi wo kuvuka kwabo, ibyo babikorera kubahiriza umwana, nkaho icyubahiro gikwiriye umuntu. Ibyo Satani yabibonyemo iye nzira; yayobeje ubwenge bwabo n’impano abyerekeza ku bantu; uko ni ko intekerezo z’abana ziba izo kwihugiraho, nk’aho ari bo bakwiriye guhabwa izo mpano.IZI2 71.5
Mu gihe cy’umunsi wo kuvuka, abana bakwiriye kwigishwa yuko bakwiriye gushimira Imana ineza y’urukundo rwayo kuko yarinze ubugingo bwabo ikabageza mu wundi mwaka. Uko ni ko ibyigisho by’ingenzi bishobora kwigishwa. Dukwiriye gushimira Utanga imigisha yose, ubugingo, amagara mazima, ibyokurya n’imyambaro, kandi cyane cyane tukamushimira ibyiringiro yaduhaye by’ubugingo buhoraho. Imana ikwiriye guhabwa impano ziyikwiriye kandi tugatura amaturo y’ishimwe kuri nyir’ubuntu waduhaye ibyo dufite byose. Impano zitangwa ku munsi wo kuvuka zishimirwa cyane n’ijuru.IZI2 72.1
Mujye mubigisha kwibuka imibereho yabo y’umwaka ushize, bazirikane ko banezezwa no kubona raporo y’ibyo bakoze uko biri mu bitabo byo mu ijuru. Mubatere umwete wo kwibaza cyane yuko ingeso zabo, n’ibyo bavuga n’ibyo bakora binezeza Imana. Mbese bahirimbanira gutuma ubugingo bwabo burushaho gusa n’ubwa Yesu, buba bwiza kandi bunezeza imbere y’Imana? Mubigishe kumenya Umwami n’inzira ze, n’amategeko ye.IZI2 72.2
Nabwiye ab’urugo rwanjye n’incuti zanjye yuko ntashaka ko hagira n’umwe umpa impano y’umunsi wo kuvuka cyangwa iy’umunsi wa Noheli, ahubwo ko byanshimisha bazishyize mu bubiko bw’Uwiteka, kugira ngo zizakoreshwe umurimo wo guhanga amatorero. 1 AH 472-476.IZI2 72.3


text:
Mwana wanjye kuki unteye agahinda ?
Narakwibaruste ndakurera, nishimye, Kuva wavuka umunezero wawe niwo ngamije.
Iyo ubabaye nanjye ndababara, nakureze bya gipfura. Ntacyo ntakoze ngirango wishime, naho niruste ngushakiriza icyakubaka, icyaguha ubwenge.
Amabanga yawe wambwiye narayabiste.
Igihe ubuzima bwadutadukanyije, nicaraga ngutekereza buri munsi, aho nari nicaye cyangwa nari magaze, sinjye wari uhari cyari igicucu cyanjye.
Nakubise amavi hasi, nsenga buri munsi ngo twongere duhure. Imana yirirwa ahandi igataha mu Rwanda yumvishe amasengesho yanjye irongera ima kuguhobera. Kuri uwo munsi numvishe umutima wanjye wituje, umunzero nagize sinawubara.
None mwana wanjye ko umbabaje ? Nubwo umbabaje rwose, urukundo rw’umubyeyi nirushira, nagishobora kururuta, rustinda intambara zose. Urwo ngukunze rurenze urugero.
Ariko mama nawe urabizi ko “akabura nikaboneke ni nyina w’umuntu”. Aho umbona aha : mpagaze atari njye, nicaye atari njye, ni igicucu cyanjye ubona. Ibyo nkora nubwo bikubabaza, nibyari bikwiye kukubabaza. Ariko nabuze uko nabikumvisha, imikorere yanjye ifite impamvu yayo, nabuze uko nabikubwira. Humura uri umutoni, uri uwimana, Imana niyagutereranye kandi urabizi. Amasengesho yawe ni ukuyakomeraho kuko niyo azaduhuza. Genda mama uri mwiza kandi ndacyagukunda, ugire ibihe bihire.
Alice Mutikeys
Catégories :Développement Personel


text:
11.6 Chromebook Buri gihe-Kubibazo
Ibicuruzwa birambuye
Ikoranabuhanga mu musaruro
Ibicuruzwa
Burigihe-Kubibazo bya Chromebooks, Byashizweho kubanyeshuri, ibyumba byubucuruzi nubucuruzi
Ihuza mudasobwa zigera kuri 11,6 "zerekana. Gupima uruhande rurerure rwibikoresho byawe (uburebure), niba bitarenze santimetero 11,6, bizahuza.
Umufuka munini wigikoresho - Huza ibyo ukeneye byose byoroshye kandi mumutekano mubibazo umufuka wibikoresho!
Sisitemu yo gukora muri Clip Sisitemu - Ifunga 'clips idasanzwe' ifunga kuruhande rwibikoresho byawe bigatuma igikoresho cyawe gifunga imbere murubanza igihe cyose, ndetse no mugihe gitonyanga gikabije kandi kigwa!
Gutwara ibintu neza - Gutwara ibikoresho byawe ntabwo bifite umutekano gusa hamwe nintoki ebyiri ariko biroroshye muminsi yawe kumunsi no kugenda.
Imbere ya EVA Molded Imbere - Igizwe na EVA (Ethylene-vinyl acetate), urubanza rugumana imiterere rukomeye kandi rutanga uburinzi bukurura ihungabana ibitonyanga nigitutu gikomeye gihura nigikapu n'imizigo.
Umugereka wigitugu - Kwihuza byoroshye igitugu cyigitugu kugirango byoroshye gutwara.
Gukemura ikibazo
Byashizweho.Yakozwe.Yatanzwe.


text:
Arikiyepiskopi wa Kigali akaba n’Umuyobozi wa Komisiyo y’Umuryango mu Nama y’Abepiskopi mu Rwanda, Antoine Cardinal Kambanda agaragaza ko bidakwiye ko umugore n’umugabo bagirana amakimbirane kugeza ubwo batandukana.
Ibi yabivuze mu biganiro byahuje inzego z’ubuyobozi hamwe n‘abandi bakuru b’amadini n’amatorero atandukanye, ndetse n’abayobozi b’inzego z’ibanze tariki 11 Werurwe 2022.
Cardinal Antoine Kambanda yavuze ko iyo umuryango ujemo impagarara, umugore n’umugabo bagatandukana bigira ingaruka ku mwana wari kuzaba Rwanda rw’ejo.
Ati “Kubabaza uwo mwashakanye biba ari ukwikubita wowe ubwawe, mu biremwa byose Imana yaremye, yahaye umuntu ububasha bukomeye bw’ijambo ni yo mpamvu abashakanye bagomba kuganira bakababarirana aho umwe yakoshereje undi.”
Yakomeje agira ati “Umwana ni imbuto ya Se na Nyina niyo mpamvu mu gutandukana kw’abashakanye bibabaza abana kurusha abandi bose! Iyo batanye rero umwana we aratanyuka. Biramusenya cyane bikamutera ibikomere.Iyo urugo ruhungabanye igihugu kirahungabana.”
Cardinal Antoine Kambada yavuze ko urugo ari rwo Kiliziya y’ibanze ndetse rukaba umusingi w’igihugu, bityo buri wese, inzego n’abandi bantu bakwiye guhuriza hamwe imbaraga mu guharanira ubumwe bw’umuryango.
Avuga ko Imana yaremye umugabo n’umugore mu ishusho yayo kandi ivuga ko iyo bombi bashakanye baba babaye umwe, bityo bibabaza Imana kuba umugabo ashobora kubabaza cyangwa gukubita umugore we.
Cardinal Antoine Kambanda yavuze ko guhura kw’abayobozi b’imiryango ishingiye ku kwemera n’inzego za Leta ari intangiriro y’ubufatanye mu kubaka umuryango uzaba ufite Umuco ku ruhande rwa Leta n’indangaciro zishingiye ku kwemera ku ruhande rwa Kiliziya cyangwa idini n’itorero umuntu abarizwamo.
Yagize ati “Dukomeze dufatanye twese biratureba kwimika za ndangagaciro z’ubumuntu kandi zubaka umuryango, urukundo, ibyishimo mu muryango, amahoro, ukwihangana no kwihanganirana, ubudahemuka, ubuntu, ineza no kumenya kwifata”.
Umwarimu muri Kaminuza y’u Rwanda, Prof Laetitia Nyiranzinyoye ni we wafashije JUC na NUO gukora ubwo bushakashatsi kuva mu kwezi kwa Gicurasi-Ukuboza mu mwaka wa 2019, ku bantu 422 bo mu turere 10 two mu ntara zose z’Igihugu babajijwe impamvu zitera ihohoterwa ribera mu ngo, 70% bagasubiza ko ikibitera cya mbere ari ubusinzi.
Muri uwo mwaka wa 2019 ni bwo Raporo y’Ikigo cy’Ibarurishamibare NISR yiswe (Rwanda Vital Statistics Report) yagaragaje ko ingo z’abashakanye 8,941 mu Rwanda zahawe gatanya n’inkiko.
Prof Nyiranzinyoye yakomeje asobanura ko muri abo bantu 422 babajijwe ari abahuye n’ihohoterwa rishingiye ku gitsina, 66% bavuze ko impamvu ya kabiri ibatera ihohoterwa rigera aho rivamo gatanya ari ugucana inyumwa kw’abashakanye, ihohoterwa rishingiye ku mitungo rikaza ku mwanya wa gatatu ku rugero rwa 63%.
Abagera kuri 32% mu babajijwe bose basubije ko impamvu ya kane itera ihohoterwa ribera mu ngo ari abo mu miryango y’umugabo cyangwa iy’umugore bamuteranya n’uwo bashakanye, mu gihe abagera kuri 15% bagiye bavuga izindi mpamvu zitandukanye.
Umuyobozi wa ‘Jesuit Urumuri Center’ Padiri Ernest Ngiyembere avuga ko kuba bahuje inzego za Leta, Kiliziya Gatolika n’andi matorero n’amadini byakuyeho imbogamizi yo kwibona kw’abashakanye mu myemerere itandukanye nka kimwe mu byaba intandaro y’amakimbirane mu ngo.
Ibiganiro ku ihohoterwa ribera mu ngo byayobowe na Kiliziya Gatolika ndetse na MIGEPROF ku ruhande rwa Leta, ariko byitabiriwe n’abahagarariye izindi nzego barimo Mufti w’u Rwanda uyobora Abayisilamu, abo mu Itorero Anglican, Abadivantisiti b’Umunsi wa Karindwi, ndetse n’abayobozi b’Uturere 10 twakorewemo ubushakashatsi.
Umwanditsi


text:
Twese tuzi ko gukubita amatungo ari ngombwa cyane.Buri nyiri amatungo afite inkoni nyinshi, ibikoko byamatungo, hamwe nimbwa.Ariko wigeze ubitekerezaho witonze, kuki dukeneye gukubita imbwa, amakariso yimbwa hamwe nibikoresho?reka tubimenye.
Abantu benshi batekereza ko amatungo yabo ari meza cyane kandi ntaziruka.Ariko nubwo bimeze bityo, iyo tugenda imbwa, tuba dukeneye kwambara ingofero, ibikoresho cyangwa umukufi.Kubera ko impanuka zishobora kubaho igihe icyo aricyo cyose, tugomba gufata ingamba nziza kugirango umutekano wibikoko byamatungo natwe ubwacu.Hariho ibyiza byinshi byo kwambara inkoni na cola, cyangwa imbwa.
Inyungu ya mbere ni ukurinda amatungo yatakaye.Imbwa ni nzima kandi ikora muri kamere, kandi iziruka yonyine iyo isohotse.Niba ukuye imbwa yawe munzu utambaye inkoni cyangwa umukufi, ntushobora kubona amatungo yawe mugihe witeguye gusubira murugo.By'umwihariko izo nyamaswa zo mu rugo zikunda kuba hafi y'abantu, nk'igituba, kugarura zahabu, na Samoyeds, zirashobora guhunga byoroshye n'umuntu bakunda.Ariko iyo ubishyize kumurongo, umukufi, cyangwa ibikoresho, urashobora kubuza amatungo gutakara.
Icya kabiri, komeza amatungo yawe neza.Niba imbwa itambaye imbwa iramba, umukufi mwiza, nibindi, birashobora kuba mubyago, nko kwegera ahantu hateye akaga, kugonga mumodoka, nibindi. Ariko niba twakoresheje imbwa yabigize umwuga, mugihe izi mpanuka zibaye, dushobora guhita dusubiza amatungo inyuma, bishobora kurinda umutekano wamatungo.
Noneho inyamanswa irashobora kubuza amatungo kuruma abantu.Ndetse n'imbwa yubupfura cyane ifite ibihe byo kwirakaza iyo byoroshye cyane kuruma abahisi cyangwa izindi mbwa.Kubwumutekano wa buriwese, tugomba kumenya neza ko inkoni na cola cyangwa ibikoresho bifatirwa mbere yo gusohora amatungo, kugirango imyitwarire yinyamanswa ishobora kugenzurwa mugihe kugirango twirinde impanuka.
Iyindi nyungu ni ukwirinda indwara.Imbwa zikunda kunuka ahantu hose, kandi imbwa zidafite imbwa na cola yimbwa zihumura neza.Nyamara, iyi myitwarire iroroshye gukwirakwiza indwara nka microscopique, disine distemper, cyangwa kwandura mikorobe.Niba dukoresheje uburyo bwiza bwo gutunga amatungo hamwe nibikoresho byamatungo kubitungwa, turashobora kubuza imyitwarire yabyo, kandi tunabuza imbwa kwandura indwara cyangwa kwangiza umutungo rusange cyangwa abandi bantu kubera inkari.
Ingingo ya nyuma ni ukurinda gutwita udashaka mu matungo.Iyo imbwa ziri muri estrus, iyo zisohotse zitambaye inkoni yimbwa, ibikoresho cyangwa amakariso, biroroshye guhuza nizindi mbwa, kandi zishobora no kwandura izindi ndwara.Turamutse tugendeye hamwe n'imbwa ikomeye, turashobora kugabanya ibi bintu no kugabanya inda zitateganijwe imbwa.
Igihe cyo kohereza: Apr-26-2022


text:
Bamwe mu baturage bo mu karere ka Karongi, Umurenge wa Bwishyura, akagari ka Gasura barataba Baziki Paul w’umukene bavuga ko yirengagijwe n’Ubuyobozi mugihe abandi baturage batishoboye hari gahunda zibafasha kubaho. Ubuyobozi bw’Umurenge wa Bwishyura buvuga ko ibibazo by’uyu muturage bubizi ndetse bugiye kubikurikirana.
Aba baturage batifuje ko imyirondoro yabo yajya mu Itangazamakuru kubw’Umutekano wabo icyo bashingiyeho bavuga ko Ubuyobozi bwatereranye Baziki n’uko yari yarahawe Inka muri gahunda ya Girinka Ubuyobozi bw’Akagari bukayimwambura kucyo bise icy’ingufu.
Umwe yagize ati “Baziki Paul abayeho mu buzima bubi kandi ubuyobozi kugera ku rwego rw’Umurenge ruzi ibibazo bye usibye kumwirengagiza ntafashwe nk’uko abandi banyarwanda bafashwa. Ha mbere aha yahawe Inka ya Girinka aza kuyakwa kandi yari kumufasha kwiteza imbere.”
Undi ati “Inka yahawe yayatswe ku cy’ingufu z’Ubuyobozi bw’Akagari ijya guhabwa undi muturage, kuri ubu ahantu atuye n’umugiraneza wamutije akazu kenda kugwa ngo abone aho akinga umusaya. Tukaba dusaba ko yafashwa dore ko abaturage aribo basanzwe bamubeshejeho kandi yaba we n’umukecuru we bararwaye.
Baziki Paul n’Umufasha we basaba Ubuyobozi ku bibuka kuko babayeho nabi.
Mu kiganiro na Rwandanews24 Baziki Paul wavutse muw’i 1980 akaba aba mu cyiciro cya Mbere cy’Ubudehe we n’umufasha we bavuga ko babayeho nabi bagasaba ko Ubuyobozi bwamwibuka.
Ati “Mbayeho nabi kuko ndarwaye kandi simbasha guca inshuro, n’inka bari barampaye muri Girinka yabyaye Ikimasa ndakigurisha nguramo Matela kuko naryamaga ku bishugushugu, ikindi sinari kubasha kucyitura, maze kukigurisha Gitifu w’Akagari yaraje arayinyaka ajya kuyiha undi muturage. Kandi iyo nka banyatse yari yaramaze kwima numva ko nibyara inyana ariyo nzitura.”
Inka narayatswe nagerageza kubaza impamvu nkirengagizwa, nyuma nibwo gitifu yambwiye ko yanshyize ku rutonde rw’abazahabwa indi nka.
Baziki Paul akomeza avuga ko ako kamasa yakagurishije Ibihumbi 70 Frw, akaguramo Umufariso w’ibihumbi 31 Frw agaterwa agahinda no kwakwa inka yahawe kandi atarigeze yica amabwiriza agenga Girinka. Akaba asaba ko Ubuyobozi bwamwitaho kuko akennye bukanabasha kumwubakira nk’abandi banyarwanda bose batishoboye.
Mukarurema Rose, Umufasha wa Baziki agira ati “Umwana mukuru muri batatu dufite yavuye mu ishuri kubera ubukene, abasigaye biga ni babiri gusa kandi yaba bo natwe twese tubaho mu nzara ikabije, turarwara tukabura ibyo kurya n’igikoma tukakibona ari abaturanyi badufashije.”
Ubuyobozi bw’Umurenge wa Bwishyura buvuga ko ibibazo by’uyu muryango bubizi
Ayabagabo Faustin, Umunyamabanga nshingwabikorwa w’umurenge wa Bwishyura avuga ko ibibazo by’uyu muturyango bizwi bagiye kubikurikirana.
Ati “Ikibazo cyo kuba yaratswe Inka, Ubuyobozi bw’Akagari bwatubwiye ko yagurishije iyo kwitura buhitamo kuyimwambura, ariko nimbi ari Ikimasa yagurishije turaza kubikurikirana afashwe mu minsi ya vuba.”
Ku kibazo cyo kuba uyu muryango ubayeho nabi Ayabagabo yashimiye Umuturage wabashije kubacumbikira bakabona aho baking umusaya, ariko ko baraza no kubashakira uko bakwivana mu bukene binyuze muri gahunda za Leta zirimo VUP cyangwa DS (Direct Support).
Kubyo kumutuza Ayabagabo yatangarije Rwandanews24 ko mu murenge wa Bwishyura habarurwa abaturage barenga 100 bakeneye kubakirwa, na Baziki akaba ari ku rutonde ariko bakaba batanga inzu bahereye kubabaye kurusha abandi.
Amakuru Rwandanews24 yamenye n’uko aka kazu Baziki Paul acumbikiwemo n’umugiraneza bamaze kukabarira kuko ubusitani kubatsemo buzajyaho icyambu cya Karongi, isaha n’isaha bamaze kwishyura kahita gasenywa.